sagorsarker/bangla-wikipedia huggingface dataset:
আবৃত্তি

আবৃত্তি () সাধারণ ধারণায় শ্রোতার সম্মুখে কোনো কবিতা বা বক্তব্য ইত্যাদি আকর্ষনীয়ভঙ্গিতে উপস্থাপন করার একটি শিল্প। মূলত বাংলাদেশ, কলকাতা ও জাপান-এ আবৃত্তির চর্চা হয়ে থাকে।
সাহিত্য পদবাচ্যের (কবিতা এবং গদ্য) সামগ্রিক রূপকে কণ্ঠস্বরে যথাযথ প্রয়োগ ও নিয়ন্ত্রণের মাধ্যমে সংশ্লিষ্ট ভাষায় প্রমিত উচ্চারণ অক্ষুণ্ণ রেখে বিষয়ে ধারণকৃত অনুভূতি, আবেগ, ভাব, গতি, বিরাম, ছন্দ ইত্যাদির সমন্বিত ও ব্যঞ্জনার প্রকাশই আবৃত্তি।
সর্ব শাসত্রানাং বোধাদপি গরীয়সী। যারা আবৃত্তি করবেন তারা এই কথাটি বেশির ভাগ লেখায় দেখে থাকবেন। আবৃত্তি বিষয়ে গবেষক রামচন্দ্র পাল দাবী করছেন ইদানীং এ কথাটি দিয়ে আবৃত্তিকাররা বোঝাতে চাইছেন যে শাস্ত্রের মধ্যে আবৃত্তি শাস্ত্র প্রধান। ধারনাটি বর্মের মত আবৃত্তিকারকে বাঁচাচ্ছে। এতে আত্মতৃপ্তি রয়েছে তবু এটি অনুসন্ধান যোগ্য। প্রবচন টি বাংলা করলে দাঁড়ায় সকল শাস্ত্রের মধ্যে বোধ অপেক্ষা আবৃত্তি শ্রেষ্ঠতর। এবারে দেখুন অধ্যাপক অসিত বন্দ্যোপাধ্যায় কি বলছেন। তিনি বলছেন, সর্ব শাস্ত্রের মধ্যে একটা জিনিস কে বোঝবার আগে আবৃত্তি করা দরকার, আবৃত্তিতে এর রূপ মূর্ত হবে। আবার এই কথাটিকে ব্যাখ্যা করলেন শ্রী গোবিন্দ গোপাল এই ভাবে যে প্রাচীণ কালে বেধ পাঠের ব্যাপার ছিল। অর্থের দিকে ততটা দৃষ্টি দেয়া হতো না। তাদের মত ছিল যথাযথভাবে উচ্চারণ করে আবৃত্তি বা পাঠ করলেই মন্ত্রের ফল পাওয়া যায়।
পবিত্র কোরআনের সুরা মুযযাম্মিলে রয়েছে- "ও রাত্তিলিল কুরানা তারতিলা" অর্থাৎ তোমরা তারতিলের সাথে কোরআন পাঠ করো। এখানে তারতিল মানে আবৃত্তি বোঝানো হয়েছে।
প্রায় তিন হাজার বছর পূর্বে আবৃত্তি শব্দটির একটি বিশেষ অর্থ ছিল। শব্দটির ব্যুৎপত্তিগত অর্থ-বারংবার পাঠ। প্র, পরা, অপ, সম ইত্যাদি যে বিশটি উপসর্গ বাংলায় পাওয়া যায় "আ" তার একটি। "আ" মানে সম্যকভাবে বা সর্বতোভাবে। সেক্ষেত্রে আবৃত্তির প্রাচীন অর্থটা হয় এরকম- সম্যকভাবে বা সর্বতোভাবে যা পঠিত বা উচ্চারিত।
বৈদিক ভাষা যখন রচিত হয়, তখন লেখার কোন পদ্ধতি আমাদের জানা ছিল না। বৈদিক কবিরা রচনা করতেন মুখে মুখে এবং সে রচনা কাগজে লিখে রাখবার মতোই ধরে রাখতেন মুখে মুখে, আবৃত্তির সাহায্যে। বৈদিক সাহিত্য আবৃত্তির মাধ্যমে যুগে যুগে বাহিত হবার আরও একটি কারণ ছিল। এ প্রসঙ্গে সুকুমার সেন বলেন- "সে হল লেখাপড়ার চেয়ে আবৃত্তির উৎকর্ষ। লেখাতে ভাষার সবটুকু ধরা পরে না। না কন্ঠস্বর, না সুরের টান, না ঝোঁক। কিন্তু আবৃত্তিতে এসবই যথাযথ বজায় থাকে।"
দুই ধরনের আবৃত্তি প্রচলিত রয়েছে
উল্লেখিত দুটি ধরনের মধ্যে আবৃত্তি প্রযোজনা কে অধিকতর শিল্প সম্ভাবনাময় মনে করা হয়।
উল্লেখযোগ্য আবৃত্তি প্রযোজনা গুলো হলো - মানুষেরা মানুষের পাশে, ধরিত্রী, সবুজ করুণ ডাঙ্গায় ।
যেগুলোর মঞ্চায়ন করেছে আবৃত্তি সংগঠন স্বরশ্রুতি এবং গ্রন্থণা ও নির্দেশনা দিয়েছেন মীর মাসরুর জামান রনি।
আবৃত্তি পরিবেশনা হয় তিনটি প্রকারে -
১. একক পরিবেশনা
২. দ্বৈত পরিবেশনা
৩. দলীয় পরিবেশনা
১৯৮২ সালে ভাস্বর বন্দ্যোপাধ্যায় প্রতিষ্ঠা করেন আবৃত্তি সংগঠন ঐকতান।
১৯৮৩ সালে হাসান আরিফ স্বরিত প্রতিষ্ঠা করেন এরপর স্বরশ্রুতি, কন্ঠশীলণ, কথা আবৃত্তি চর্চা কেন্দ্র প্রতিষ্ঠা করা হয়। বর্তমানে বাংলাদেশে ৪০০ এর মতো আবৃত্তি সংগঠন রয়েছে যার অভিভাবক সংগঠন বাংলাদেশ আবৃত্তি সমন্বয় পরিষদ।
আব্দুস সালাম (বীর প্রতীক)

মোহাম্মদ আব্দুস সালাম (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
মোহাম্মদ আব্দুস সালামের জন্ম সিলেট জেলার গোলাপগঞ্জ উপজেলার বরায়া উত্তরভাগ গ্রামে। স্বাধীনতার পর তিনি বাংলাদেশ সেনাবাহিনীতে যোগ দেন। ১৯৯৮ সালে কর্নেল হিসেবে অবসর নেন। তার বাবার নাম এইচ এম আলী এবং মায়ের নাম মোমেনা খানম। তার স্ত্রীর নাম নূরনাহার সালাম। তাদের এক ছেলে। ১৯৭১ সালে ঢাকার জিন্নাহ (বর্তমান তিতুমীর) কলেজের স্নাতক প্রথম বর্ষের ছাত্র ছিলেন মোহাম্মদ আব্দুস সালাম। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে ভারতে প্রশিক্ষণ নিয়ে যুদ্ধ করেন ৩ নম্বর সেক্টরের আশ্রমবাড়ি সাব-সেক্টরে।
১৯৭১ সালের আগস্ট মাসের তৃতীয় সপ্তাহে শায়েস্তাগঞ্জের পূর্ব পাশে কেরাঙ্গী নদীর ওপর দারাগাঁও রেলসেতু ধ্বংস করার জন্য একটি দল গঠিত হয়। মোহাম্মদ আব্দুস সালামসহ এক দল মুক্তিযোদ্ধা পাকিস্তান সেনাবাহিনীর সহযোগী এক দল মিলিশিয়া ও রাজাকারদের কৌশলে আটক করে বিস্ফোরক দিয়ে উড়িয়ে দিলেন সেতু। সেতু ভাঙতে ৪০০ পাউন্ড হাই এক্সপ্লোসিভ দরকার ছিলো এবং এ দলে থাকা মোট ৪০ জন মুক্তিযোদ্ধা প্রত্যেকে ১০ পাউন্ড করে বহন করে নিয়ে যান। ক্যাম্প থেকে অপারেশনস্থল ছিলো প্রায় ২৫ মাইল দূরে। সময় হিসাব করে বেলা ১২টার দিকে আশ্রমবাড়ির ক্যাম্প থেকে অ্যাম্বুলেন্স ও একটি ট্রাক্টরে আমরা সিন্দুরখান সীমান্তে চলে যান মুক্তিযোদ্ধারা। বিকেল তিনটা থেকে মধ্যরাত পর্যন্ত হেঁটে আমরা লক্ষ্যস্থলে পৌঁছান মুক্তিযোদ্ধারা। সেতুর দুই পাশেই ছিলো পাহারা। সেতুটি ছিলো ৬০-৭০ গজ দীর্ঘ। সেখানে ঘূর্ণমান সার্চলাইট জ্বালানো। কয়েকটি দলে বিভক্ত হয়ে একটি দল গেল পশ্চিম পাশে এবং অন্য দল গেল পূর্ব পাশে। একটি দল থাকল বিস্ফোরক লাগানোর জন্য। সেতুর কাছে গিয়ে উঠে দাঁড়িয়ে পাহারারত দুই মিলিশিয়াকে কৌশলে আটক করার পর এক্সপ্লোসিভ দল সেতুতে এক্সপ্লোসিভ লাগাতে শুরু করল। এক্সপ্লোসিভ লাগানো শেষ। সেফটি কর্ডে আগুন দেওয়ার কিছুক্ষণ পরই বিকট শব্দে বিস্ফোরণ ঘটল। ভেঙে পড়তে থাকল লোহার গার্ডার। সেতুটি পুরোপুরি ধ্বংস হয়ে গেল।
ঘুষি

মুষ্টিবদ্ধ হাতের আঘাতই হচ্ছে ঘুষি। হাতে হাতে যুদ্ধে ঘুষি সবচে বেশি ব্যবহৃত হয়। বিভিন্ন ধরনের মার্শাল আর্টে ঘুষি ব্যবহৃত হয়, লক্ষ্যণীয় মুষ্টি যুদ্ধে ঘুষিই একমাত্র কৌশল। খেলোয়াড়দের রক্ষা করার জন্য অনেক সময় খেলায় দস্তানা ব্যবহৃত হয়।
বিভিন্ন মার্শাল আর্টে ঘুষি বিভিন্ন রকম। মুষ্টিযুদ্ধ এবং রাশিয়ান মুষ্টিযুদ্ধে শুধু মাত্র ঘুষি ব্যবহৃত হয় কিন্তু কিকবক্সিং বা কারাতেতে ঘুষি অপ্রধান অস্ত্র হিসেবে বেবহেত হয়। অন্যান্য মার্শাল আর্ট যেমন মল্লযুদ্ধ বা জুডোতে ঘুষি কখনই ব্যবহৃত হয় না। বিভিন্ন ধরনের ঘুষি আছে ফলে ঘুষির বিভিন্ন কৌশল গড়ে উঠেছে।
ইহা ঘুষির সর্বব্যাপী তালিকা নয় কারণ বিভিন্ন ধরনের মার্শাল আর্টে ঘুষির বিভিন্ন কৌশল ব্যবহৃত হয়।
মুষ্টিযুদ্ধে ঘুষি ব্যবহৃত হয় সাধারণত আক্রমণের গতি এবং নির্দেশনার সাথে। প্রধান ৪ টি ঘুষি হচ্ছে খোঁচা ঘুষি, ক্রস ঘুষি, আংটা ঘুষি, উত্থান ঘুষি। 
কারাতেতে ঘুষিকে জুকি বলে। আঙ্গুলের সামনের ২ টি গাঁট দিয়ে মারাকে বলা হয় সেইকেন। হাতের পৃষ্টদেশ দিয়ে মারাকে বলা হয় উরাকেন এবং হাতের নিম্মদেশ দিয়ে মারাকে বলা হয় তেতসুই। 
সামনের হাতের খোঁচা ঘুষিকে অই-জুকি, সোজা ঘুষিকে ছকু-জুকি, বিপরীত হাতের সোজা ঘুষিকে গ্যাকু-জুকি বলা হয়।
কখনো মেঘ কখনো বৃষ্টি

কখনো মেঘ কখনো বৃষ্টি এটি ২০০৩-এর একটি বাংলাদেশী চলচ্চিত্র. ছবিটি পরিচালনা করেছেন অভিনেত্রী মৌসুমী এবং এটি তার পরিচালিত প্রথম চলচ্চিত্র, দ্বিতীয়টি "মেহের নেগার"। ছবিতে বিভিন্ন চরিত্রে অভিনয় করেছেন মৌসুমী, ফেরদৌস, রাজ্জাক, ববিতা, হুমায়ুন ফরীদি, শহিদুল আলম সাচ্চু, শাবন ও জেসমিন পারভেজ.
মেহের নেগার

মেহের নেগার এটি ২০০৫-এর একটি বাংলাদেশী চলচ্চিত্র। বাংলাদেশের জাতীয় কবি কাজী নজরুল ইসলামের একটি ছোট গল্প অবলম্বনে নির্মাণ করা হয় এটি। ছবিটি যৌথভাবে পরিচালনা করেছেন অভিনেত্রী মৌসুমী ও মুশফিকুর রহমান গুলজার। এটি মৌসুমী পরিচালিত দ্বিতীয় চলচ্চিত্র প্রথমটি "কখনো মেঘ কখনো বৃষ্টি" (২০০৩)। ছবিতে নাম ভূমিকায় অভিনয় করেছেন মৌসুমী এবং একজন আফগান যুবকের ভূমিকায় ফেরদৌস। এছাড়া ইরিন জামান একটি বিশেষ চরিত্রে অভিনয় করেছেন।
গায়ক হওয়ার বাসনায় ওয়াজিরিস্তানের বিখ্যাত ওস্তাদের কাছে তালিম নিতে আসা এক তরুণের সাথে দেখা হয় প্রসিদ্ধ বাঈজি খুরশীদ জানের কন্যা গুলশানের, ভিন্ন গোত্রের হৃদয় দুটির পবিত্র ভালোবাসায় জন্ম হয় অমর এক প্রেমগাথার।
শের-ই-বাংলা জাতীয় ক্রিকেট স্টেডিয়াম

শের-ই-বাংলা জাতীয় ক্রিকেট স্টেডিয়াম ঢাকার মিরপুরে অবস্থিত। স্টেডিয়ামটি মিরপুরের ৬ নং সেক্টরে অবস্থিত। এটি বর্তমানে শুধুমাত্র ক্রিকেট মাঠ হিসেবে ব্যবহৃত হচ্ছে। ২৬,০০০ দর্শক ধারণক্ষমতার এই স্টেডিয়ামটি স্থাপিত হয় ২০০৬ সালে। শুরুতে এটি মিরপুর স্টেডিয়াম হিসেবে পরিচিত ছিল। পরবর্তীতে গণপ্রজাতন্ত্রী বাংলাদেশ সরকার স্টেডিয়ামটির নাম পরিবর্তন করে বর্তমান নাম শের-ই-বাংলা ক্রিকেট স্টেডিয়াম রাখে। ২০০৬ সালে বাংলাদেশ ক্রিকেট দলের নিজস্ব মাঠ বঙ্গবন্ধু জাতীয় স্টেডিয়াম থেকে শের-ই-বাংলা ক্রিকেট স্টেডিয়ামকে করা হয়। এটি বাংলাদেশের অধিকাংশ প্রথম-শ্রেণীর ক্রিকেট, টেস্ট, একদিনের আন্তর্জাতিক, টুয়েন্টি২০ আন্তর্জাতিক এবং বাংলাদেশ জাতীয় মহিলা ক্রিকেট দলের নিজস্ব মাঠ।
২০১১ ক্রিকেট বিশ্বকাপের অন্যতম ভেন্যু হিসেবে এটি ব্যবহৃত হয়।
এই মাঠটি বিশ্বমানের সুবিধাসমূহের সমন্বয়ে তৈরি একটি আধুনিক স্টেডিয়াম। এই স্টেডিয়ামটি উপমহাদেশের সেরা মাঠগুলোর একটি। এই মাঠের মূল বৈশিষ্ট্য হল এর আধুনিক পানি নিষ্কাশন ব্যবস্থা। মুলতঃ ফুটবল এবং এথলেটিকসের জন্য তৈরি করায় এই মাঠটি আয়তক্ষেত্রাকার। ক্রিকেট খেলার উপযুক্ত হিসেবে গড়ে তোলার জন্য অনেক পুণঃনির্মাণ কাজ করতে হয়েছে। এমনকি তিনফুট মাটি খুঁড়ে লাল এথলেটিকস ট্র্যাক তুলে ফেলা হয়েছিল। কংকর, মাটি আর ঘাস বিছানোর পূর্বেই পিভিসি পাইপ বসিয়ে নেওয়া হয়েছিল। উইকেট থেকে বাউন্ডারি পর্যন্ত ঢাল চমৎকার এবং সমান হয় ২৯ ইঞ্চির সমান ব্যবধানের দ্বারা। ২০০৯ সালে ফ্লাডলাইট লাগানোর পর থেকে শের-ই-বাংলা ক্রিকেট স্টেডিয়ামে দিবা-রাত্রি ক্রিকেট ম্যাচ-ও আয়োজন করা সম্ভব হয়।
২৫শে মে ২০০৭, এই মাঠে প্রথম টেস্ট ম্যাচ খেলা হয়। যা ছিল বাংলাদেশ জাতীয় ক্রিকেট দলের সাথে ভারত জাতীয় ক্রিকেট দলের। এই মাঠে প্রথম এক-দিনের ম্যাচ খেলা হয় ১৮-ই ডিসেম্বর ২০০৫ বাংলাদেশ বনাম স্কটল্যান্ডের ম্যাচ দিয়ে।
১৯শে ফেব্রুয়ারি থেকে ২রা এপ্রিল পর্যন্ত বাংলাদেশ, শ্রীলঙ্কা এবং ভারত - এই তিন দেশে যৌথভাবে আয়োজিত ২০১১ সালের ক্রিকেট বিশ্বকাপে এই স্টেডিয়ামে গ্রুপ পর্বের ম্যাচ ৪টি এবং কোয়ার্টার ফাইনালের ২টি ম্যাচ খেলা হয়। জহুর আহমেদ চৌধুরী স্টেডিয়াম ছিল এই বিশ্বকাপে বাংলাদেশের দ্বিতীয় ভেন্যু। বিশ্বকাপ প্রতিযোগিতাকে মাথায় রেখে এই স্টেডিয়ামে অনেক নতুনত্বের কাজ করা হয়। এর মধ্যে ছিল একটি দানবীয় স্ক্রিন এবং একটি ইলেকট্রনিক স্কোরবোর্ড স্থাপনা, পুরাতন সাধারণ দৃশ্যপর্দাকে ইলেকট্রনিক পর্দা দ্বারা পরিবর্তন, উন্নত ফ্লাডলাইট লাগানো, ১৬,০০০ ইউএস ডলার খরচের মাধ্যমে যুক্তরাষ্ট্র থেকে একটি হোভার-কভার ক্রয়, গ্যালারীতে প্লাস্টিক সিট বসানো, ২০০ জন গণমাধ্যম কর্মীর ধারণক্ষমতার একটি নতুন মিডিয়া কেন্দ্র তৈরি এবং নতুন ড্রেসিং রুম তৈরি। মূল মাঠের সাথে সংলগ্ন করে একটি নতুন ক্রিকেট একাডেমী শুরু করা হয়।
বাংলাদেশ ২০১২ এশিয়া কাপ আয়োজন করে। যার একমাত্র ভেন্যু ছিল শের-ই-বাংলা ক্রিকেট স্টেডিয়াম, মিরপুর, ঢাকা। ১৯৮৮ এবং ২০০০ সালে বাংলাদেশ এই কাপ আয়োজন করে। ১১ থেকে ২২ মার্চ পর্যন্ত এই টুর্নামেন্ট চলে। ফাইনাল পাকিস্তান ফাইনালে বাংলাদেশ দলকে ২ রানে হারিয়ে চ্যাম্পিয়ন হয়। এশিয়া কাপ মূলত এশিয়ার চারটি টেস্টখেলুড়ে দেশের প্রতিনিধিত্ব করে। সেই চারটি দেশ হল: বাংলাদেশ, ভারত, পাকিস্তান এবং শ্রীলঙ্কা।
বাংলাদেশ এই টুর্নামেন্ট আয়জনের পাশাপাশি অসাধারণ পারফরম্যান্সের মাধ্যমে প্রথমবারের মত ভারত এবং শ্রীলঙ্কাকে গ্রুপ পর্বে হারিয়ে ফাইনালে খেলার যোগ্যতা অর্জন করে। কিন্তু ফাইনালে অল্পের জন্য হেরে যায়।
"সকল খেলাই স্থানীয় সময় ()"
২৩°৪৮′২৪.৯″ উত্তর ৯০°২১′৪৮.৯″ পূর্ব
ভাস্কর্য

ভাস্কর্য ত্রি-মাত্রিক শিল্পকর্মকে ভাস্কর্য বলে।অর্থাৎ, জ্যামিতিশাস্ত্রের ন্যায় ভাস্কর্যকে দৈর্ঘ্য, প্রস্থ এবং গভীরতা সহ ত্রি-মাত্রিক হতে হবে। ভারত,বাংলাদেশ এবং চীনের ন্যায় বিশ্বের সর্বত্র বিভিন্ন ধরনের, বহুমূখী আকৃতির ভাস্কর্য দেখতে পাওয়া যায়। রেনেসাঁ এবং আধুনিককালে এটি ব্যাপকভাবে প্রসারিত হয়েছে। পুতুল, মুখোশ, মাটির জিনিসপত্র ভাস্কর্যের উদাহরণ।
যিনি প্রস্তরাদি, কাঠ ইত্যাদি দিয়ে ভাস্কর্য করেন, তিনি ভাস্কররূপে জনসমক্ষে পরিচিতি লাভ করেন।
খ্রীষ্ট-পূর্ব ৩৩০০-১৭০০ সালে প্রতিষ্ঠিত সিন্ধু সভ্যতায় প্রথম ভাস্কর্যের উপস্থিতি লক্ষ্য করা যায়। বর্তমান পাকিস্তানের মহেঞ্জোদাড়ো এবং হরপ্পায় দেখা গিয়েছিল। পরবর্তীতে হিন্দু, বৌদ্ধ এবং জৈন ধর্মের উত্তরণে ভারতে ব্রোঞ্জ ধাতু ও পাথরে খোদাই করে সৃষ্টি করা হয় ভাস্কর্যগুলো। সমধিক পরিচিত দেব-দেবীদের মূর্তি ভাস্কর্য আকারে তৈরী করে মন্দির কিংবা উপাসনালয়ে রক্ষণাবেক্ষণ করা হয়। তন্মধ্যে ইলোরা এবং অজন্তা'য় পাথরের ভাস্কর্যগুলো বিশ্বের সবচেয়ে বড় এবং সর্বাধিক মর্যাদাপূর্ণ ভাস্কর্য শিল্পকলা হিসেবে চিহ্নিত হয়ে আসছে।
খ্রীষ্ট-পূর্ব ৪র্থ থেকে ৬ষ্ঠ শতকের মধ্যে গুপ্ত সাম্রাজ্যে মথুরা নগরের বেলে পাথর দিয়ে গড়া ভাস্কর্যগুলো খুবই উচ্চ সৌন্দর্যমণ্ডিত ও উন্নত রূচিশৈলীর পরিচয় বহন করে। পরবর্তীতে চীনের সুই রাজবংশের সময়কালীন শিল্পকলার প্রভাব গুপ্ত সাম্রাজ্যে লক্ষ্য করা যায় যা সমগ্র পূর্ব এশিয়ায় ছড়িয়ে পড়েছিল। আফগানিস্তানে নতুন ধরনের ভাস্কর্যকলার চর্চা শুরু হয়। এতে শিলা মাটি, কাদা মাটি, চুনাবালি ব্যবহার করার মাধ্যমে গুপ্ত সাম্রাজ্য পরবর্তীকালের বহমান ধারা ও ধ্রুপদী শিল্পকলার প্রভাব বিস্তার করেছিল।
৮৫০-১২৫০ খ্রীষ্টাব্দের মধ্যে বর্তমান দক্ষিণ ভারতের চোল রাজত্বকালে ব্রোঞ্জের ভাস্কর্যচিত্রে স্বাতন্ত্র্যরূপ ধারণ করে। এ সময়কালের নির্মিত ভাস্কর্য হিসেবে ব্রোঞ্জ পদার্থ দিয়ে গড়া নটরাজ তথা শিবের মূর্তি প্রধান উদাহরণ হিসেবে বিবেচ্য। ভারতীয় ভাস্কর্যকলায় এ ধারাটি বিংশ-একবিংশ শতকে এসেও বিকশিত ও প্রবহমান। এর সাথে যুক্ত হয়েছে গ্রানাইট পাথর যা পল্লব রাজবংশের সময়কালীন মহাবালিপুরামের মন্দিরে দৃশ্যমান। সমকালীন প্রেক্ষাপটে ভারতীয় ভাস্কর্যকলা সাধারণত বহু দেব-দেবীকে ঘিরে আবর্তিত; পাশাপাশি ধ্রুব মিস্ত্রি'র ন্যায় আধুনিক, প্রথিতযশা ভাস্করও গড়ে তুলতে যথেষ্ট সাহায্য করেছে।
একত্ববাদ অর্থাৎ এক ঈশ্বরের প্রতি বিশ্বাসের কারণে ইহুদি ধর্মে ভাস্কর্যের প্রতি নিষিদ্ধতা রয়েছে, যার ফলে ১৯ শতক পর্যন্ত রুপক ভাস্কর্য অগ্রহণযোগ্য ছিল, খ্রিষ্ট ধর্মের প্রাথমিক বিস্তৃতির আগ পর্যন্ত যেটি অব্যাহত ছিল, কিন্তু পরবর্তীতে তারা প্রাথমিকভাবে বড় ভাস্কর্য গ্রহণ করে। খ্রিষ্টধর্ম ও বৌদ্ধধর্মের মধ্যে ভাস্কর্য খুব গুরুত্বপূর্ণ হয়ে ওঠে। যদিও খ্রিষ্টানদের পূর্ব অর্থডক্স মণ্ডলী স্মরণীয় ভাস্কর্য কখনো অনুমোদন করে নি এবং ইসলাম ধারাবাহিকভাবে প্রায় সব রূপক ভাস্কর্য প্রত্যাখ্যান করেছে।
শঙ্খচিল

শঙ্খ চিল () বাংলাদেশে একটি অতি পরিচিত পাখি। বাংলাদেশ ছাড়াও ভারত উপমহাদেশে সর্বত্র, অস্ট্রেলিয়া, ইন্দোনেশিয়ায় পাখিটি সুপরিচিত। এর বৈজ্ঞানিক নাম- "Haliastur indus"। এটি চিল (Accipitridae) পরিবারের অন্তর্ভুক্ত একটি পাখি।
শঙ্খ চিল অ্যাক্সিপিট্রিডি পরিবারের সদস্য। দৈর্ঘ্য ৭৬-৮৪ সে.মি.। নদী-নালা, জলাশয়ের আশেপাশে এদের দেখা যায় বেশি। শঙ্খের মত সাদা এদের মাথা, ঘাড়, বুক, পেটের তলা'র পালক যার উপর মরচে ধরা খাড়া ছোট রেখা থাকে এবং কেবল প্রাথমিক পালক কালো; ঠোঁট ছোট, লেজ সবসময় গোলাকার ডগাযুক্ত; ডানায় থাকে লাল, সর-রং, বাদামি এবং কালো আর দেহের নিচের দিক বহু রেখা সংবলিত; সবসময় লেজ ও ডানা একই দৈর্ঘ্যের। তাই বুঝি এদের নাম হয়েছে শঙ্খচিল! কিন্তু ডানা দু'টি ও শরীরের অন্যান্য অংশ খয়েরী। শঙ্খচিলের গড় দৈর্ঘ্য ৪৮ সে.মি.।
এঁরা জীবিত বা মাছ এবং জলজ প্রাণী খেয়ে জীবন ধারণ করে। ছোট সাপ, হাঁস মুরগীর বাচ্চা এদের প্রিয় খাদ্য।
ডিসেম্বর-এপ্রিল হচ্ছে দক্ষিণ এশিয়ার শঙ্খ চিলেদের প্রজনন ঋতু। দক্ষিণপূর্ব অস্ট্রেলিয়াতে অগাস্ট-অক্টোবর ও পশ্চিম অস্ট্রেলিয়াতে এপ্রিল-জুন। এঁরা উঁচু স্থানে বাসা বাঁধে, যা মূলত ছোট ছোট ডাল ও শুঁকনো পাতা দিয়ে তৈরি হয়। একই বাসা এঁরা বছরের পর বছর ধরে ব্যবহার করে। শঙ্খ চিল দুটো করে ডিম দেয়। মা বাবা দুজনে মিলে বাচ্চা বড়ো করে যদিও ডিমে তা দেয় শুধু স্ত্রী পাখিটি। ২৬-২৯ দিনে ডিম ফুটে বাচ্চা বের হয়।
গ্রামে এরা জোড়ায় জোড়ায় থাকে; বড়ো বড়ো জলাশয়ের পাশে এবং সুন্দরবনে বড়ো বড়ো ঝাঁকে বাস করে। সুযোগ পেলে জেলে নৌকা বা ট্রলার অনুসরণ করে। ডানা মেলে শূন্যে ভেসে থাকে। ।
কবি জীবনানন্দ দাশের ”আবার আসিব ফিরে” সনেটটিতে শঙ্খ চিলের উল্লেখ এই চিলকে অমর করে ফেলেছে৤
কাল সকালে

কাল সকালে এটি ২০০৫-এর একটি বাংলাদেশী চলচ্চিত্র। আমজাদ হোসেন পরিচালিত এই চলচ্চিত্রটি তার নিজের লেখা একটি বড় গল্প অবলম্বনে নির্মাণ করা হয়েছে। ইমপ্রেস টেলিফিল্ম এর ব্যানারে নির্মিত এই চলচ্চিত্রে অভিনয় করেছেন ফেরদৌস, শাবনূর, দিতি, অপু বিশ্বাস, এস এ হক অলিক ও চ্যালেঞ্জার প্রমুখ।
শাবনূর শ্রেষ্ঠ অভিনেত্রী বিভাগে বিজয়ী সাকোঁ টেলিফিল্ম পুরস্কার ২০০৫।
প্যানজিয়া

প্যানজিয়া বা মহাভূখণ্ড (রোমান হরফ: Pangea) প্রাগৈতিহাসিক পৃথিবীর একটি অতিমহাদেশ। এটি প্যান্থালাসা (Panthalassa) নামক একটিমাত্র মহাসাগর দ্বারা বেষ্টিত ছিল।
আজ থেকে ১১০ কোটি বছর পূর্বেও পৃথিবীতে একটিমাত্রই মহাদেশ ছিল, যার নাম রোডিনিয়া। ৭৫ কোটি বছর পূর্বে এটি ভেঙে যায় এবং কিছু অংশ দক্ষিণ গোলার্ধে চলে আসে। মহাদেশগুলো টেকটোনিক প্লেটের উপর অবস্থিত যারা চলমান। এই গতিই রোডিনিয়ার ভগ্নাংশগুলোকে আবার একত্র করে প্রায় ৩০ কোটি বছর পূর্বে গঠন করেছিল প্যানজিয়া, তবে এটি পুরোপুরি গঠিত হয় আনুমানিক ২৭ কোটি বছর পূর্বে। ২০ কোটি বছর পূর্বে অবশ্য প্যানজিয়া ভেঙে উত্তরে লরেশিয়া ও দক্ষিণে গন্ডোয়ানা নামের দুটি অতিমহাদেশ গঠিত হয়। ১৮ কোটি বছর পূর্বে জুরাসিক যুগের শুরুর দিকেই গন্ডোয়ানার পূর্বাংশ আলাদা হয়ে যায়, যার অন্তর্ভুক্ত ছিল বর্তমান মাদাগাস্কার, ভারতীয় উপমহাদেশ, অস্ট্রেলিয়া ও অ্যান্টার্কটিকা। ১৩ কোটি বছর আগে পশ্চিম গন্ডোয়ানাও আবার দুই ভাগে ভাগ হয়ে যায়- এবার পূর্বের অংশটি হয় আফ্রিকা আর পশ্চিমেরটি দক্ষিণ আমেরিকা। এরপর ৯ কোটি বছর পূর্বে মাদাগাস্কার ভারতকেও ছেড়ে দেয়, হয়ে ওঠে একটি স্বাধীন দ্বীপ। মাদাগাস্কারের বন্ধন থেকে মুক্তি পেয়ে ভারত এশিয়ার দিকে এগোতে শুরু করে।
"প্যাঞ্জিয়া" নামটি প্রাচীন গ্রীক শব্দ "প্যান" (πᾶν, সমস্ত, পুরো, সবকিছু) এবং "গাইয়া" (Γαῖα, মা এর মৃত্তিকা, জমি, পৃথিবী) থেকে উদ্ভূত। "পেনজিয়া" শব্দটির নিখুঁত বাংলা অনুবাদ করলে এর অর্থ দাঁড়াবে "মহাভূখণ্ড"। ১৫৯৬ সালে আব্রাহাম অর্টেলিয়াস সম্ভবত প্রথমে প্রস্তাব দেন যে মহাদেশগুলি একসময় ছিল একত্রিত এবং পরে পৃথক হয়ে গেছে। মহাদেশগুলি একসময় একটি সংলগ্ন স্থলভাগ গঠন করেছিল এই ধারণাটি কন্টিনেন্টাল ড্রিফটের বৈজ্ঞানিক তত্ত্বের উৎপাদক আলফ্রেড ওয়েগনার কর্তৃক ১৯১২ সালের জার্মান ভাষায় লিখিত তিনটি একাডেমিক জার্নাল নিবন্ধ "ডাই এন্টস্টেহুং ডের কনটিনেন্টে" (মহাদেশের উৎপত্তি) শিরোনামে প্রমাণ সহকারে অনুমান করা হয়েছিল। তিনি ১৯১৫ সালে একই শিরোনামের তার বইটিতে তার এই অনুমানের উপর আরও বিস্তারিত আলোচনা করেন, যেখানে তিনি মত দেন যে, ভেঙে গিয়ে বর্তমান অবস্থানে চলে যাওয়ার আগে সমস্ত মহাদেশ একটিমাত্র মহাস্থলভাগ গঠন করেছিল, যাকে তিনি "আরকন্টিনেন্ট" বলে অভিহিত করেন। এরও আরো অনেক আগে ৬০০ খ্রিস্টাব্দের দিকে পবিত্র কুরআনের কয়েকটি আয়াতে এই ঘটনা সম্পর্কে সর্বপ্রথম ধারণা পাওয়া যায়।
প্যাঞ্জিয়া সম্পর্কিত পবিত্র কুরআনের উদ্ধৃতি সমূহ:
ইলোরা, মহারাষ্ট্র

ইলোরা ভারতের মহারাষ্ট্র প্রদেশের অন্তর্গত একটি গ্রামবিশেষ। ১৮১৮ খ্রীষ্টাব্দে হোলকার এ গ্রামটি তৎকালীন ইংরেজ শাসকশ্রেণীর কাছে প্রদান করেছিলেন। কিন্তু ৪ বছর পর ইংরেজ শাসকগোষ্ঠী পুনরায় গ্রামটিকে হায়দ্রাবাদের সন্ধির শর্ত অনুসারে নিজামের কাছে প্রদান করেন। ইলোরার অপর নাম ইলুক বা বিরুল।
ইলোরার গিরিগাত্রে খোদিত বা ভাস্কর্যচিত্রে অঙ্কিত গুহাগুলো সমগ্র পৃথিবীতে বিখ্যাত হয়ে আছে। ইলোরার খোদিত কাজগুলো পাহাড়ের ঢালু গাত্রের উপরেই দৃশ্যমান। আর অজন্তা গুহার খোদিত কার্য লম্বমান পাহাড়ের গাত্রে রয়েছে। খোদিত অংশের বিস্তৃতি ১|০ মাইল। খোদিত কাজগুলো তিনটি পৃথক অংশে বিভাজিত - বৌদ্ধ, হিন্দু ও জৈন। অন্তিম অর্থাৎ উত্তর দিকে জৈন পর্যায় যা "ইন্দ্রসভা" নামে পরিচিত। এর অন্তর্গত একটি সুবিশাল "জিন মুর্তি" বিদ্যমান।
"হিন্দুস্তানের ইতিহাস" গ্রন্থে ডাউ লিখেছেন, ১৩০৬ খ্রীষ্টাব্দে আলাউদ্দিন বা তার কোন সেনাপতি এ গুহাগুলো পরিদর্শন করেছিলেন। এর কারণ ছিল লুকিয়ে থাকা অবস্থায় জনৈকা গুজরাটবাসীর অনুসন্ধান। পরবর্তীতে তাকে দিল্লী নগরে নিয়ে আলাউদ্দিনের ছেলের সাথে বিয়ে দেয়া হয়। যে সমস্ত ইউরোপীয় পর্যটক ইলোরার গুহাগুলো পরিদর্শন করেন তন্মধ্যে থেব্‌নট্‌ সর্বপ্রথম ছিলেন। ১৬৬৭ খ্রীষ্টাব্দে তার লিখিত বিবরণ প্রকাশিত হয়েছিল।
প্রাচীন হিন্দুশাস্ত্রে ইলোরা "গ্রীষ্মেশ্বর" নামে "শিবতীর্থ" হিসেবে ব্যক্ত হয়েছে।
লিওনিদ ব্রেজনেভ

লিওনিদ ইলিয়িচ ব্রেজনেভ (রুশ: Леони́д Ильи́ч Бре́жнев​, ; ইউক্রেনীয়: Леоні́д Іллі́ч Бре́жнєв; জন্মঃ ১৯ ডিসেম্বর, ১৯০৬ - মৃত্যুঃ ১০ নভেম্বর, ১৯৮২) একজন প্রাক্তন ইউক্রেনীয় রাজনীতিবিদ যিনি সোভিয়েত ইউনিয়ন কমিউনিস্ট পার্টির মহাসচিব ছিলেন। ১৯৬৪ সাল থেকে একাধারে ১৯৮০ সালে মৃত্যুর পূর্ব পর্যন্ত দেশ পরিচালনা করেন। জোসেফ স্টালিনের পর সোভিয়েত নেতৃত্বে সর্বাধিক আঠারো বছর ক্ষমতায় ছিলেন তিনি। শীতল যুদ্ধকালীন সময়ে তার শাসনামলে সোভিয়েত ইউনিয়নের বৈশ্বিক প্রভাব বিস্তার নাটকীয়ভাবে বৃদ্ধি পায়। বহির্বিশ্বে সোভিয়েত সামরিক বাহিনী প্রেরণই এর মূল কারণ। কিন্তু দেশে অর্থনৈতিক দুরবস্থা চিহ্নিত না করা, তীব্র অর্থনৈতিক সমস্যাকে গ্রাহ্য না করার প্রেক্ষাপটে ১৯৯১ সালে সোভিয়েত ইউনিয়ন ভেঙে পড়ার জন্য তিনি সমালোচিত হয়েছেন।
ব্রেজনেভ সম্মানীয় ব্যক্তিত্ব হিসেবে পরিগণিত ছিলেন। কিন্তু, স্ট্যালিনের ন্যায় ততোটা নন। মিখাইল গর্বাচেভ ১৯৮৫ থেকে ১৯৯১ সাল পর্যন্ত সোভিয়েত ইউনিয়ন শাসনকালীন সময়ে প্রকাশ্যে তার আমলের কথা নিন্দাজ্ঞাপনের সাথে তুলে ধরেন এবং সোভিয়েত ইউনিয়নকে উদারনীতির সাহায্যে পরিচালনা করেন।
কামেনস্কোতে (বর্তমান দিপ্রোজারঝিনস্ক, ইউক্রেন) রুশ শ্রমজীবী পরিবারে ১৯ ডিসেম্বর, ১৯০৬ সালে তার জন্ম। খনিশ্রমিক ইলিয়া ইয়াকোভলেভিচ ব্রেজনেভ এবং নাতালিয়া দেনিসোভানা দম্পতির সন্তান তিনি। জীবনে তিনি ইউক্রেনীয় অথবা রুশীয় - কোনটিরই নির্দিষ্ট পরিচয় না দেয়ায় কমিউনিস্ট পার্টির প্রভাববিহীন অবস্থায় বড় হন। ১৯১৭ সালে রুশ আন্দোলনের পরের বছর অন্যান্য অনেক তরুণের ন্যায় কারিগরী শিক্ষা কার্যক্রমে ভূমি ব্যবস্থাপনায় ভূমি জরিপকারক এবং পরবর্তীতে ধাতববিদ্যায় পড়াশোনা করেন। দিপ্রোজারঝিনস্ক মেটালারজিক্যাল টেকনিকাম থেকে ১৯৩৫ সালে স্নাতক ডিগ্রি অর্জন শেষে "ধাতব প্রকৌশলী"হিসেবে ইউক্রেনের পূর্বাঞ্চলে লৌহ ও ইস্পাত কারখানায় যোগ দেন। ১৯২৩ সালে কমিউনিস্ট পার্টির যুব সংগঠন কসমোলে যোগ দেন। কমিউনিস্ট পার্টির সদস্যতা লাভ করেন ১৯২৯ সালে। দলীয় কার্যক্রমে তিনি সক্রিয় ভূমিকা রাখেন। ২য় বিশ্বযুদ্ধকালীন সময়ে জরুরিভাবে সামরিক বাহিনীতে প্রেরিত হন। ১৯৪৬ সালে মেজর জেনারেল পদবি নিয়ে সামরিক বাহিনী থেকে অবসর নেন।
১৯৩৫ থেকে ১৯৩৬ সালের মধ্যে সামরিক বাহিনীতে বাধ্যতামূলকভাবে নিযুক্ত হন এবং ট্যাঙ্ক স্কুলে প্রশিক্ষণ গ্রহণ করেন তিনি। রাজনৈতিক কমিশার হিসেবে ট্যাঙ্ক কারখানায় দায়িত্বপ্রাপ্ত হন। ১৯৩৬ সালের শেষদিকে দিপ্রোদজারঝিনস্ক মেটালারজিক্যাল টেকনিকাম বা কারিগরি মহাবিদ্যালয়ের পরিচালক পদে আসীন হন।
১৯৫২ সালে কেন্দ্রীয় কমিটির সদস্য হন এবং ১৯৬৪ সালে ব্রেজনেভ প্রথম সচিব হিসেবে নিকিতা ক্রুশ্চেভের স্থলাভিষিক্ত হন। নেতা হিসেবে যে কোন সিদ্ধান্ত নেবার পূর্বে সহকর্মীদের সাথে আলোচনা করতেন। কিন্তু দেশের অর্থনীতিতে ১৯৭০-এর দশকের মাঝামাঝি সময়ে সৃষ্ট অর্থনৈতিক সঙ্কট পুনর্গঠনে ভূমিকা রাখতে পারেননি তিনি, যে সময়টা "স্থবির অর্থনীতির যুগ" নামে পরিচিতি লাভ করে। সামরিক খাতে ব্যয়ের পরিমাণ উল্লেখযোগ্য হারে বৃদ্ধি করেন, যা দেশের মোট জাতীয় উৎপাদনের প্রায় ৫০%। তার সর্বশেষ প্রধান সিদ্ধান্ত ছিল আফগানিস্তানে সোভিয়েত সৈন্য প্রেরণ। উদ্দেশ্য ছিল মুজাহেদিনদের কবল থেকে নিম্ন আয়ের দেশ আফগানিস্তানকে রক্ষার চেষ্টা করা।
|-
অজান্তে

অজান্তে এটি ১৯৯৬ সালে মুক্তিপ্রাপ্ত একটি বাংলাদেশী চলচ্চিত্র। ছবিটি পরিচালনা করেছেন প্রখ্যাত চলচ্চিত্রকার দিলীপ বিশ্বাস। কমল সরকারের লেখা পারিবারিক গল্পের এই ছবিটি প্রযোজনা করেছেন গায়ত্রী বিশ্লাস। ছবিটির উল্লেখযোগ্য ভুমিয়ায় অভিনয় করেছেন আলমগীর, শাবানা, সোহেল রানা, সুচরিতা, রিয়াজ, সোনিয়া, ইমরান, কাঞ্চি, এটিএম শামসুজ্জামান, অমল বোস, আরিফুল হক ও দিলদার।
অজান্তে ছবির সঙ্গীত রচনা করেছেন গাজী মাজহারুল আনোয়ার এবং সঙ্গীত পরিচালনা করেন সত্য সাহা। কণ্ঠশিল্পীরা ছিলেন কুমার শানু, অণুরাধা পাড়োয়ান, অভিজিৎ, কবিতা কৃষ্ণমূর্তি, মোহাম্মদ আজিজ ও সাধনা সরগম।
উগান্ডা-তানজানিয়া যুদ্ধ

উগান্ডা-তানজানিয়া যুদ্ধ হয় ১৯৭৮-৭৯ সালে উগান্ডা এবং তানজানিয়ার মধ্যে।
১৯৭১ এ সামরিক অভুথানের মধ্য দিয়ে ইদি আমিন উগান্ডার ক্ষমতা দখল করেন। তানজানিয়ার প্রেসিডেন্ট জুলিয়াস নায়ারে উগান্ডার ক্ষমতাচুত প্রেসিডেন্ট মিলতন অবতেকে আশ্রয় দেন ২০ হাজার উদ্বাস্তুসহ। এক বছর পর তারা উগান্ডাকে আক্রমণের বৃথা চেষ্টা করেন। আমিন নায়ারেকে দোষারোপ করেন তার শত্রুকে সমর্থনের জন্য। দুই দেশের ভিতর সম্পর্কের অবনতি হতে থাকে।
১৯৭৮ এর অক্টোবরের শুরুর দিকে কাম্পালাতে বিদ্রোহীরা আমিনের বাসভবন আক্রমণ করে। আমিন হেলিকপ্টারে করে সপরিবারে পালিয়ে রক্ষা পান। এদিকে আমিনের ভাইস প্রেসিডেন্ট মুস্তাফা আর্দ্রিসি সন্দেহজনক গাড়ি দুর্ঘটনায় আহত হন। আর্দ্রিসির অণুগত সৈন্যরা বিদ্রোহ করল। আমিনের সৈন্যরা বিদ্রোহ দমন করল। মুস্তাফা আর্দ্রিসির কিছু সৈন্য তানজানিয়াতে পালিয়ে গেল। বিদ্রোহ তানজানিয়াতে ছড়িয়ে পড়লো। আর্দ্রিসির সৈন্যরা মিলতন অবতের সৈন্যদের সাথে মিলিত হয়ে আমিনের বিরুদ্ধে যুদ্ধ ঘোষণা করল।
আমিন তানজানিয়ার বিরুদ্ধে যুদ্ধ ঘোষণা করলেন। উগান্ডার সরকারি বাহিনী তানজানিয়ার কাগারা অঞ্চলের বিরোধপূর্ণ জায়গা দখল করে নিল।
নায়ারে তানজানিয়ার পিপলস ডিফেন্স ফোরসকে উগান্ডার আর্মির বিরুদ্ধে মোতায়েন করেন। কয়েক সপ্তাহের ভিতর ৪০০০০ নিয়মিত সৈনিকের সাথে ৬০০০০ পুলিশ,মিলিসিয়া,কারারক্ষী যোগ দেন। উগান্ডার আমিন বিরোধিরা উগান্ডান ন্যাশনাল লিবারেশন আর্মি গঠন করে নায়ারের সাথে যোগ দেন। রাশিয়ান বিএম কাতুস্কা দিয়ে তানজানিয়ানরা উগান্ডার সেনাদের উপর গোলা বর্ষণ করে। উগান্ডা সেনাবাহিনী পিছিয়ে যায়। লিবিয়ার মুয়াম্মর আল-গাদ্দাফি ২৫০০ সৈন্য, টি ৫৪, টি ৫৫ ট্যাংক, মিগ ২১, টু ২২ বিমান ও গোলা বারুদ দিয়ে সাহায্য করেন। কিন্তু লিবিয়ানরা খুব দ্রুত টের পায় তারাই সম্মুখ যুদ্ধ করছে এবং উগান্ডান সেনারা পরিবহন ট্রাক দিয়ে তানজানিয়া থেকে লুটের মাল উগান্ডাতে নিয়ে যাচ্ছে।
তানজানিয়া ও উগান্ডার বিদ্রোহীরা কাম্পালা অভিমুখে যাত্রা করে কিন্তু লুকাইয়া অঞ্চলে জলাভূমির কারণে থেমে যায়।
তানজানিয়ার ২০১ তম ব্রিগেড জলাভূমি পাড়ির সিদ্ধান্ত নেয়। ২০৮ তম জলাভূমির পচ্চিম দিক দিয়ে বিকল্প পথে অগ্রসর হয়। কিন্তু ১৯৭৯ এর ১০ মার্চ লিবিয়ানদের একটি ব্রিগেডের সাথে সংঘর্ষে ২০১ তম ব্রিগেড পিছু হটে। কিন্তু ২০১ ব্রিগেড সুসংঘটিত হয়। তারা দক্ষিণ ও ২০৮ ব্রিগেড উত্তর দিক দিয়ে ১১-১২ তারিখের রাতে লিবিয়ানদের উপর হামলা করে। লিবিয়ানদের প্রতিরোধ চূর্ণ বিচূর্ণ হয়ে যায়। ওই দিন ২০০ লিবিয়ান ও ২০০ উগান্ডার সরকারি সৈন্য নিহত হয়।
১০ই এপ্রিল ১৯৭৯। তানজানিয়া ও উগান্ডার বিদ্রোহীদের হাতে এন্তেবে বিমানবন্দর এবং রাজধানী কাম্পালার পতন ঘটে। সেখানে লিবিয়ান ও উগান্ডার সরকারি সৈন্যদের প্রবল প্রতিরোধ সত্ত্বেও তানযানিয়ান্দের বিজয় ঘটে। আমিন প্রথমে লিবিয়া পরে সৌদি আরব পালিয়ে যান। লিবিয়ান আর্মি পিছু হটে। উগান্ডার নির্বাচন পর্যন্ত তানজানিয়ার সেনারা সেখানে ছিল। শেষ হয় ইদি আমিনের শাসন।
দিলীপ বিশ্বাস

দিলীপ বিশ্বাস (জন্মঃ ১৯৪৬, মৃত্যু: ১২ জুলাই ২০০৬) ছিলেন একজন খ্যাতিমান বাংলাদেশী চলচ্চিত্র পরিচালক। পাশাপাশি চলচ্চিত্র প্রযোজনা, অভিনয় ও সঙ্গীতশিল্পী। তিনি চলচ্চিত্রে প্রবেশ করেন একজন গায়ক হিসেবে জহির রায়হান এর বেহুলা ছবির মাধ্যমে, অভিনেতা হিসেবে "হাবুর বিয়ে" এবং পরিচালক হিসেবে আত্মপ্রকাশ করেছিলেন সমাধি-এর মত একটি সফল ছবি দিয়ে। জাতীয় চলচ্চিত্র পুরস্কার লাভ করেছিলেন।
"দিলীপ বিশ্বাস" এর বাংলাদেশ চলচ্চিত্র জগতে আগমন ঘটেছিল ষাটের দশকে একজন গায়ক হিসেবে। বাংলাদেশের চলচ্চিত্রের প্রবাদ পুরুষ জহির রায়হান এর বেহুলা চলচ্চিত্রে তিনি গায়ক হিসেবে আবির্ভূত হয়েছিলেন। এছাড়াও তিনি "আনোয়ারা", "মোমের আলো", "দুই ভাই", "আলোমতি", "সন্তান" ও "চেনা অচেনা" ছবির গানে কণ্ঠ দিয়েছিলেন। এরপর "হাবুর বিয়ে" নামে একটি চলচ্চিত্রে তিনি অভিনয়ও করেছিলেন। পরে ঝুঁকে পরেছিলেন চলচ্চিত্র পরিচালনার দিকে এবং সহকারী পরিচালক হিসেবে "আগুন নিয়ে খেলা" ছবিটি নির্মাণ করেছিলেন। পূর্ণ-পরিচালক হিহেবে আত্মপ্রকাশ করেছিলেন সত্তরের দশকে সমাধি ছবিটি পরিচালনার মধ্য দিয়ে। এটি ছিল দারুণ সফল একটি চলচ্চিত্র।
১৯৭৩ সালে তিনি বাংলাদেশের চলচ্চিত্রের তিন কিংবদন্তি অভিনেতা রাজ্জাক, আলমগীর ও সোহেল রানা'কে একসঙ্গে নিয়ে নির্মাণ করেছিলেন "জিঞ্জির" চলচ্চিত্রটি। এটি সে সময় অসাধারণ দর্শক প্রিয়তা লাভ করে। এরপর থেকে তিনি একের পর এক দর্শক নন্দিত চলচ্চিত্র নির্মাণ করে গেছেন, যেমন; "দাবী", "বন্ধু", "আসামী", "অনুরোধ", "জিনজির", "আনারকলি", "অংশীদার", "অপমান", "অস্বীকার", "অপেক্ষা", "অকৃতজ্ঞ", "অজান্তে" এবং ২০০৫ সালে নির্মাণ শুরু করেছিলেন 
"মায়ের মর্যাদা" এটি ২০০৬ সালে মুক্তি লাভ করে।
প্রযোজক হিসেবে তার ছিল "গীতি চিত্রকথা" নামে একটি চলচ্চিত্র প্রযোজনা প্রতষ্ঠান, এখানে চলচ্চিত্র প্রযোজনা সহ পরিবেশন ও করা হয়। তার পরিচালনার বেশির ভাগ ছবির প্রযোজনা তিনি নিজেই করতেন। ২০০২ সালে পুত্র দেবাশীষ বিশ্বাস পরিচালনায় শ্বশুরবাড়ী জিন্দাবাদ প্রযোজনা করেছিলেন।
উত্তরা হাই স্কুল এন্ড কলেজ

উত্তরা হাই স্কুল এন্ড কলেজ ঢাকার উত্তরায় অবস্থিত একটি বিদ্যালয় ও কলেজ। এটি ঢাকা-ময়মনসিংহ মহাসড়ক থেকে কয়েক মিটার দূরে এবং শাহজালাল আন্তর্জাতিক বিমানবন্দর থেকে প্রায় দুই কিলোমিটার দূরে উত্তরার ৭নং সেক্টরে অবস্থিত। ১৯৮৫ সালে উত্তরায় এই শিক্ষাপ্রতিষ্ঠানটি প্রতিষ্ঠা করা হয়।
বিদ্যালয়টি ১৯৮৫ সালে প্রতিষ্ঠিত হয়। ঢাকা শিক্ষাবোর্ডের অধীনে জুনিয়র স্কুল সার্টিফিকেট (জেএসসি) পরীক্ষায় বিদ্যালয়টি ২০১০ সালে অষ্টম এবং ২০১১ সালে সপ্তদশ স্থান অধিকার করে।
উত্তরা হাই স্কুল এন্ড কলেজের ভর্তি প্রক্রিয়া অত্যন্ত প্রতিযোগিতাপূর্ণ। ভর্তি হতে আগ্রহী প্রার্থীদের লিখিত এবং মৌখিক - উভয় পরীক্ষায় উত্তীর্ণ হতে হয়। ৬ষ্ঠ ও ৯ম শ্রেনীর ভর্তি পরীক্ষা পি.এস.সি এবং জে.এস.সি পরীক্ষার ফলাফলের উপর ভিত্তি করে হয়। একাদশ শ্রেণীর ভর্তি প্রক্রিয়া এস.এস.সি পরীক্ষার ফল প্রকাশের কিছুদিনের মধ্যেই শুরু হয় এবং এস.এস.সি পরীক্ষার ফলাফলের ভিত্তিতে হয়ে থাকে।
উত্তরা হাই স্কুল এন্ড কলেজ জাতীয় শিক্ষাক্রম অনুসরণ করে থাকে। জাতীয় শিক্ষাক্রমের নিয়মানুযায়ী ৯ম এবং ১১শ শ্রেণীর শিক্ষার্থীদের বিজ্ঞান/বাণিজ্য/মানবিক এই তিনটি বিভাগের যেকোন একটি নির্বাচন করা বাধ্যতামূলক এবং সে অনুযায়ী নির্ধারিত শর্তপূরণ সাপেক্ষে শিক্ষার্থীদের নিজ পছন্দমত বিভাগ নির্বাচনের স্বাধীনতা রয়েছে।
উত্তরা হাই স্কুল এন্ড কলেজ জাতীয় শিক্ষাক্রমের অধীনে প্রাথমিক, নিম্ন মাধ্যমিক, মাধ্যমিক এবং উচ্চ মাধ্যমিক স্তরে বাংলা মাধ্যমে শিক্ষাদান করে থাকে। বিজ্ঞান বিভাগের জন্য এই প্রতিষ্ঠানে আছে পদার্থ বিজ্ঞান ল্যাব, রসায়ন ল্যাব, জীব বিজ্ঞান ল্যাব। এছাড়াও সকলের প্রয়োজন মোতাবেক রয়েছে কম্পিউটার ল্যাব।
উত্তরা হাই স্কুল এন্ড কলেজ বিজ্ঞান ক্লাব ঢাকা বোর্ডের অন্যতম একটি বিজ্ঞান ক্লাব। উত্তরা হাই স্কুল এন্ড কলেজ বিজ্ঞান ক্লাব প্রতি বছর বিভিন্ন বিজ্ঞান উৎসবে যোগদান করে।
উক্ত প্রতিষ্ঠানে রয়েছে স্কাউট এর কার্যক্রম। প্রতিষ্ঠানের সকল প্রকার প্রোগ্রামে স্কাউট সদস্যরা বিশেষ ভূমিকা পালন করে আসছে।
প্রতি বছর এখানে ক্রীড়া প্রতিযোগিতার আয়োজন করা হয়। এতে দড়ি লাফ, উচ্চ লাফ, ফুটবল, ক্রিকেট, ভলিবল এবং ব্যাডমিন্টন বিভিন্ন খেলাধুলা হয়।
উত্তরা হাই স্কুল ও কলেজের সম্মুখে একটি মাঠ রয়েছে যার আয়তন ২.৩২ একর (৯,৪০০ বর্গ মিটার), এটি একই সাথে ক্যম্পাসা হিসেবে ব্যবহৃত হয়। প্রতি বছর এই মাঠে বার্ষিক ক্রীড়া প্রতিযোগিতা হয়। এখানে দুটি ৫ তলা ভবন রয়েছে। মূল ভবনটি বিদ্যালয়ের জন্য ও নতুন ভবনটি কলেজের জন্য ব্যবহৃত হয়।
স্কুল ভবনের নিচতলায় একটি গ্রন্থাগার রয়েছে। গ্রন্থাগারে দৈনিক, সাপ্তাহিক, পাক্ষিক এবং মাসিক পত্র-পত্রিকা ছারাও প্রায় ৫ হাজার বই আছে।
আহমেদ হোসেন

আহমেদ হোসেন (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
আহমেদ হোসেনের জন্ম চট্টগ্রাম জেলার পটিয়া উপজেলার কুসুমপাড়া গ্রামে। তিনি চাকরি থেকে অবসর নিয়ে বাস করতেন ঠাকুরগাঁওয়ে। তার বাবার নাম আছাদ আলী মাস্টার এবং মায়ের নাম জমিলা খাতুন। তার স্ত্রীর নাম মতিয়া খানম। তাদের পাঁচ ছেলে দুই মেয়ে।
আহমেদ হোসেন চাকরি করতেন ইপিআরে। ১৯৭১ সালে কর্মরত ছিলেন ঠাকুরগাঁও ইপিআর উইংয়ে। তখন তার পদবি ছিল হাবিলদার। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে যুদ্ধ করেন ৬ নম্বর সেক্টরের ভজনপুর সাব-সেক্টরে। রানীর বন্দর, চাম্পাতলী, খানসামা, পঞ্চগড়, নুনিয়াপাড়াসহ আরও কয়েক স্থানে সাহসিকতার সঙ্গে যুদ্ধ করেন। ২৮ জুলাই নুনিয়াপাড়ায় পাকিস্তান সেনাবাহিনীর সঙ্গে সম্মুখযুদ্ধে তিনি আহত হন। সুস্থ হয়ে পুনরায় যুদ্ধে যোগ দেন।
১৯৭১ সালের ৩০ নভেম্বর পঞ্চগড় জেলার বোদা উপজেলার বোদা-পঞ্চগড় সড়কের পাশে ময়দানদিঘি আক্রমণ করেন মুক্তিযোদ্ধারা। সেখানে পাকিস্তান সেনাবাহিনী দুর্ভেদ্য বাংকার ও প্রতিরক্ষা তৈরি করে যুদ্ধের জন্য প্রস্তুত হয়ে ছিল। মুক্তিবাহিনী ও মিত্রবাহিনী দুপুরে একযোগে আক্রমণ চালাল পাকিস্তান সেনাবাহিনীর অবস্থানে। মুক্তিযোদ্ধারা কয়েকটি দলে বিভক্ত। একটি বড় দলের নেতৃত্বে আহমেদ হোসেন। তারা বেশির ভাগ ইপিআর সদস্য। চারদিকে প্রচণ্ড গোলাগুলি—মেশিনগানের অবিরাম গুলি, ট্যাংকের ঘড় ঘড় শব্দ, কামান-মর্টারের গোলাবর্ষণ। মহা এক ধ্বংসযজ্ঞ। ডানে-বাঁয়ে প্রায় আধা মাইলের বেশি এলাকাজুড়ে চলছে যুদ্ধ। আহমেদ হোসেনের ওপর দায়িত্ব তাদের মূল আক্রমণকারী দলকে পাকিস্তান সেনাবাহিনীর পাল্টা আক্রমণ থেকে রক্ষা করার। এ ছাড়া পাকিস্তানি সেনারা এদিক-সেদিক ছড়িয়ে পড়লে বা পেছন দিয়ে প্রতি আক্রমণের চেষ্টা চালালে তাদের আটকাতে হবে। তা না হলে যুদ্ধে বিজয় কষ্টকর হয়ে পড়বে। আহমেদ হোসেন সহযোদ্ধাদের নিয়ে সেই দায়িত্বটা যথেষ্ট দক্ষতার সঙ্গে পালন করতে থাকলেন। পাকিস্তানি সেনাদের বেশ কয়েকটি প্রতি আক্রমণ সাহসিকতার সঙ্গে মোকাবিলা করলেন। তার ও সহযোদ্ধাদের বীরত্বে ব্যর্থ হয়ে গেল পাকিস্তানিদের সব প্রচেষ্টা। বিকেলের দিকে পাকিস্তান সেনাবাহিনীর সকল প্রতিরোধ ভেঙে পড়ল। পিছিয়ে যেতে থাকে তারা। মিত্রবাহিনীর ট্যাংকগুলো ঢুকে পড়ে পাকিস্তানি সেনাদের প্রতিরক্ষা অবস্থানে। দখল হয়ে গেল শত্রুর একটি বড় ঘাঁটি। ময়দানদিঘি আক্রমণে মুক্তিযোদ্ধাদের সঙ্গে মিত্রবাহিনীও যোগ দেয়। মিত্রবাহিনীর সঙ্গে ছিল কয়েকটি ট্যাংক। মুক্তিযোদ্ধাদের মূল শক্তি ছিলেন ইপিআর সদস্যরা। তারা সংখ্যায় ছিলেন ৭০-৭৫ জন। আর ছিলেন স্বল্প প্রশিক্ষণপ্রাপ্ত মুক্তিযোদ্ধারা। সব মিলে সংখ্যা ২০০। তারা কয়েকটি দলে বিভক্ত ছিলেন। একটি দলের নেতৃত্বে ছিলেন আহমেদ হোসেন।
মোহাম্মদ উল্লাহ (বীর বিক্রম)

মোহাম্মদ উল্লাহ (জন্ম: অজানা , মৃত্যু: ১৯৭১) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর বিক্রম খেতাব প্রদান করে। 
শহীদ মোহাম্মদ উল্লাহর জন্ম লক্ষ্মীপুর জেলায়। তার বাবার নাম খলিলুর রহমান পাটোয়ারী এবং মায়ের নাম আলিজান বানু। তার স্ত্রীর নাম জাহানারা বেগম। তাঁদের তিন ছেলে।
মোহাম্মদ উল্লাহ চাকরি করতেন ইপিআরে। ১৯৭১ সালে সেপাই হিসেবে কর্মরত ছিলেন যশোর ইপিআর সেক্টরের অধীনে। মুক্তিযুদ্ধ শুরু হলে ঝাঁপিয়ে পড়েন যুদ্ধে। প্রতিরোধযুদ্ধ শেষে যুদ্ধ করেন বয়রা সাব-সেক্টরে। অনেক যুদ্ধে তিনি অংশ নেন।
১৯৭১ সালের নভেম্বরের শেষ দিকে শেষ রাতে যশোর জেলার চৌগাছা উপজেলার মোহাম্মদপুরের পাশে গোয়ালহাটে ভারত-বাংলাদেশ সীমান্ত। সেখানে ছিল মুক্তিযোদ্ধাদের প্রতিরক্ষা অবস্থান। পাকিস্তান সেনাবাহিনী সেখানে হঠাৎ আক্রমণ করে। সেদিন ছিল ঈদের দিন।
চৌগাছা এলাকা ছিল মুক্তিবাহিনীর ৮ নম্বর সেক্টরের বয়রা সাব-সেক্টরের আওতাধীন এলাকা। এই এলাকায় যুদ্ধ করেন মুক্তিযোদ্ধা অলীক কুমার গুপ্ত বীর প্রতীক । মুক্তিযোদ্ধাদের একটি দলের নেতৃত্বে ছিলেন তিনি। এই দলেই ছিলেন মোহাম্মদ উল্লাহ। মুক্তিযোদ্ধাদের প্রতিরক্ষা অবস্থানে আকস্মিক আক্রমণ চালিয়েছে পাকিস্তানি সেনারা। সেখানে নিমেষে শুরু হয়ে গেল তুমুল যুদ্ধ। মুক্তিযোদ্ধারা বিভিন্ন স্থানে ছড়িয়ে-ছিটিয়ে। এক স্থানে আছেন মোহাম্মদ উল্লাহসহ কয়েকজন। তারা সাহসিকতার সঙ্গে পাকিস্তান সেনাবাহিনীর আক্রমণ মোকাবিলা করতে থাকলেন। সমানতালে যুদ্ধ চলছে। চারদিকে বারুদের উৎকট গন্ধ। গোলাগুলিতে প্রকম্পিত। একটু পর পাকিস্তান সেনাবাহিনীর আক্রমণের তীব্রতা প্রচণ্ডভাবে বেড়ে গেল। বিপুল শক্তি নিয়ে এসেছে তারা। মুহুর্মুহু শেল ও রকেট এসে পড়ছে মুক্তিযোদ্ধাদের অবস্থানে। ছুটে আসছে বৃষ্টির মতো গুলি। শত শত গুলি মুক্তিযোদ্ধাদের মাথার ওপর দিয়ে যাচ্ছে। গুলিতে আহত হলেন কয়েকজন মুক্তিযোদ্ধা। তাঁদের আর্তনাদ ছড়িয়ে পড়ল সহযোদ্ধাদের মধ্যে। আক্রমণের প্রচণ্ডতায় বেশির ভাগ মুক্তিযোদ্ধা বিশৃঙ্খল হয়ে পড়লেন। তারা কেউ কেউ পিছু হটে যেতে থাকলেন। মোহাম্মদ উল্লাহ ও তার কয়েকজন সহযোদ্ধা এতে বিচলিত হলেন না। সাহসিকতার সঙ্গে তারা যুদ্ধ করতে থাকলেন। তাঁদের বীরত্বে থেমে গেল পাকিস্তানি সেনাদের অগ্রযাত্রা। তবে বেশিক্ষণ পারলেন না। গুলিবিদ্ধ হয়ে মাটিতে লুটিয়ে পড়লেন মোহাম্মদ উল্লাহসহ তিনজন মুক্তিযোদ্ধা। শহীদ হলেন তারা।
মহাজাগতিক বর্ষপঞ্জি

মহাজাগতিক বর্ষপঞ্জি সময়গণনার বিশেষ পদ্ধতি যেখানে ১৩.৭ বিলিয়ন বছর সময়কে একটি একক বছর কল্পনা করে মহাবিশ্বের বর্ষপঞ্জি গণনা করা হয়। এই বর্ষপঞ্জি বা মহাজাগতিক মাত্রায় ১লা জানুয়ারি মধ্যরাতে বিগ ব্যাংয়ের মাধ্যমে মহাবিশ্ব সৃষ্টি হয়েছে বলে ধরে নেয়া হয়। বতর্মান সময়ক্রম ৩১ ডিসেম্বর মধ্য রাত্রির দিকে ধাবিত হচ্ছে বলে ধরে নেয়া হয়। এই পঞ্জিকা অনুসারে, প্রতি সেকেন্ডকে ৪৩৪ বছরের সমান, প্রতি ঘণ্টাকে ১.৫৭ মিলিয়ন বছরের সমান ও একদিনকে ৩৭.৫৩ মিলিয়ন বছরের সমান বলে ধরা হয়। এই ধারণা কার্ল সেগান তার বিখ্যাত বই দ্য ড্রাগনস অব ইডেন নামের বই এবং টেলিভিশন ধারাবাহিক ""-এ প্রথম প্রকাশ করেন।
চার্লি অ্যান্ড দ্য চকলেট ফ্যাক্টরি (উপন্যাস)

চার্লি এবং তার চকলেট কারখানা অত্যন্ত আলোচিত একটি গল্প। রুয়াল দাল এর সৃষ্টি এ গল্পটিতে দেখা যায় একটি অত্যন্ত দরিদ্র,সাধারণ,কিশোর বয়সী একটি বালককে যার পরিবারে রয়েছেন তার দাদাভাই জো,দাদিমা জোসেফিন,নানাভাই জর্জ ও নানিমা জর্জিনা। আর রয়েছেন চার্লির বাবা মিস্টার বাকেট এবং তার মা মিসেস বাকেট।
মাধবীলতা

মাধবী বা মাধবীলতার অনেক নাম- মণ্ডপ, কামী, পুষ্পেন্দ্র, অভীষ্টগন্ধক, অতিমুক্ত, বিমুক্ত, কামুক ও ভ্রমরোৎসব। মাধবীর বৈজ্ঞানিক নাম "Hiptage benghalensis" (L.) Kurz., পরিবার Malpighiaceae। এসব নাম মাধবীর ভাব প্রকাশে ব্যবহার হয় এবং কাব্যরসে ভরপুর। এক সময় পুণ্ড্রক দেশে অর্থাৎ ময়মনসিংহে মাধবীলতা প্রচুর পাওয়া যেত। এর জন্য এর আরেক নাম পুণ্ড্রক। মাধবীলতা দক্ষিণপূর্ব এশিয়া, ভারত, ফিলিপাইন-এর উদ্ভিদ।
মাধবী বৃক্ষারোহী লতা এবং দীর্ঘজীবী। ডাল ছোট ছোট এবং ঝোপঝাড় হয়ে যায়। এভাবে বহুবর্ষী হলে ধীরে ধীরে মূল লতাটি বেশ মোটা হয়ে যায়। ডাল দু' তিন বছর পরপর কেটে দিতে হয়, তারপর লতা যতই বাড়তে থাকে ততই নতুন নতুন ডালপালা গজায় ফুল বেশি ফোটে। এর মোটা মোটা ডালের ছাল মেটে রঙের, ভেতরের কাঠ লালচে ও শক্ত। পাতা বিপরীতমুখী, আয়তকার, বোঁটার দিক থেকে আগা ক্রমশ সরু, সাধারণত ৪ থেকে ৬ ইঞ্চি লম্বা হয়। অনেকটা চাঁপা ফুলের পাতার মতো। বাগানের শোভার জন্য যত্ন করে মাধবী লাগানো হয়। তবে এই লতা গাছটি এখন প্রায় দুষ্প্রাপ্য।
মাধবীর ফুল গুচ্ছবদ্ধ ও বিন্যাস সুসংবদ্ধ। মুকুলগুলো সূক্ষ্ম রোমে ভরা। ফুল সাদা রঙের, পাঁচটি পাপড়ি এবং তার মধ্যে পঞ্চম পাপড়িটির গোড়ার দিক হলদেটে। ফুল দেখতে তিল ফুলের মতো এবং খুব সুগন্ধি। বসন্ত ও গ্রীষ্ম এই ফুলের ঋতু হলেও কখনো কখনো বর্ষা পর্যন্ত ফোটে। ফুল থেকে ফল হয়, বীজ থাকে ২/৩টি এবং তা রোমশ।
মাধবী অযত্নেও বাড়ে, বীজ থেকে চারা হয়, ডাল কেটে মাটিতে পুঁতে রাখলেও চারা পাওয়া যায়। মাধবীর পাতা গরু-ছাগলে খায়।
মধুমালতী

মধুমালতী / মধুমঞ্জরী () লতানো গাছ। এর বৈজ্ঞানিক নাম "Quisqualis indica"/Combretum Indicum পরিবার Combretaceae। মাধুমালতীর হিন্দি নাম "রঙ্গন-কা-বেল", বোম্বে অঞ্চলে "বারমাসী", "লাল চামেলী"। রবীন্দ্রনাথ ঠাকুর Quisqualis indica/Combretum Indicum বৈজ্ঞানিক নামের এই ফুলটির নামকরণ করেন মধুমঞ্জরি।
লতা খুব শক্ত, কয়েক বছর হয়ে গেলে মোটা হয়। তখন হয় মোচড়ানো, ধূসর রঙের। গর্ভকাষ্ঠ বা মাঝখানে ছিদ্র হয়। পাতা বিপরীত দিকে সাজানো থাকে। পাতা আয়তকার, ডিম্বাকৃতি ও আগা সরু; কিনারা হালকা ঢেউ খেলানো এবং একটু খসখসে। মধুমালতীকে অনেকে '"মাধবীলতা" বলে ভুল করেন। কিন্তু মাধবীলতা ও মধুমালতী দুটি সম্পূর্ণ পৃথক প্রজাতির লতা গাছ। মধুমালতীর ফুল গন্ধে ভরপুর। ফুল গুচ্ছবদ্ধ, সাদা-লাল-কমলা রঙে মেশানো। পাপড়ি ৫ টি। ফুলের গন্ধ "মাধবী"র থেকে একটু কম। ফুলের রঙ সাদা থেকে ধীরে ধীরে বদল হয়। রঙের জন্যও এই ফুল খুব সুন্দর।
গ্রীষ্ম ও বর্ষায় এর ফুল বেশি হলেও সারা বছর কিছু দিন পরপর ফুল ফোটে। এজন্যে একে "বারমাসী" ফুল বলা হয়। লতা বড় হয়ে গাছ হলে দীর্ঘজীবী হয়। গোড়া এবং শেকড় থেকেও লতা গজায়। কাটিং করে বা লতা কেটে মাটিতে পুঁতলেও চারা হয়। খুব ক্বচিৎ ফল হয়।
কুঞ্জ তৈরির জন্যে মধুমালতী আদর্শ গাছ। এর আদি বাসস্থান দক্ষিণ আফ্রিকা ও ইন্দো-মালয়েশিয়া। কেউ কেউ মনে করেন, এটি মালয় (মালয়েশিয়া) দেশের গাছ এবং এখানে এনে লাগানো হয়েছে।
হুমায়ুন কবীর চৌধুরী (বীর প্রতীক)

হুমায়ুন কবীর চৌধুরী (জন্ম: অজানা ) বাংলাদেশের স্বাধীনতা যুদ্ধের একজন বীর মুক্তিযোদ্ধা। স্বাধীনতা যুদ্ধে তার সাহসিকতার জন্য বাংলাদেশ সরকার তাকে বীর প্রতীক খেতাব প্রদান করে। 
হুমায়ুন কবীর চৌধুরীর জন্ম কুমিল্লা জেলার নাঙ্গলকোট উপজেলার লক্ষ্মীপুর গ্রামে। তার বাবার নাম শফিকুর রহমান চৌধুরী, মার নাম জাহানারা বেগম। তার স্ত্রীর নাম পারভীন কবীর। তাদের দুই ছেলে।
হুমায়ুন কবীর চৌধুরী ১৯৭১ সালে পাকিস্তানে ছিলেন। ১৯৭০ সালে তিনি পাকিস্তানি সেনাবাহিনীর অফিসার্স কোর্সের জন্য মনোনীত হয়েছিলেন। মুক্তিযুদ্ধ শুরু হলে ঢাকায় আসেন। পরে ভারতে গিয়ে নিয়মিত মুক্তিবাহিনীর চতুর্থ ইস্ট বেঙ্গল রেজিমেন্টের সঙ্গে যোগ দেন।
১৯৭১ সালের ১৭ মে দুই নং সেক্টরে মুক্তিযুদ্ধের প্রথম পর্যায়ে দুই দলে বিভক্ত হয়ে যুদ্ধে যান হুমায়ুন কবীর চৌধুরী। এক দলকে রক্ষণভাগে এবং দ্বিতীয় দল মর্টারের সাহায্যে পাকিস্তানি সেনাদের একটি ঘাঁটির ওপর আক্রমণ চালানোর জন্য তৈরী হয়। মর্টার শেলিংয়ের ম্যাধমে পাকিস্তানি সেনারা গোলন্দাজ বাহিনীর সাহায্যে প্রচণ্ড গোলাগুলি করে মুক্তিযোদ্ধাদের উপর। এতে পাকিস্তানি সেনাবাহিনীর ১৫ জনের মতো নিহত হয়েছে। কসবা ছিলো এমন একটি স্থান, যার ভৌগোলিক গুরুত্ব অপরিসীম। কসবা রেলস্টেশন থেকে ভারতীয় সীমান্ত দেখা যায়। সীমান্তের পাশ দিয়ে ছোট ছোট পাহাড়। মে মাসের ২২/২৩ তারিখে খবর আসে, পাকিস্তানি সেনারা দুটি ট্রলি বোঝাই অস্ত্রশস্ত্র মন্দভাগ রেলস্টেশন থেকে সালদা নদীর দিকে নিয়ে যাচ্ছে। রেলট্রলির দুই পাশ দিয়ে এক প্লাটুন পাকিস্তানি সেনা টহল দিয়ে হেঁটে যাচ্ছে। খবর পেয়ে দুই সেকশন মুক্তিযোদ্ধা নিয়ে হুমায়ুন কবীর চৌধুরী খালি গায়ে এবং লুঙ্গি পরা অবস্থায় পাহাড়ের গাছপালার ফাঁক দিয়ে মন্দভাগ রেলস্টেশনের দিকে অগ্রসর হন। সকাল নয়টায় এসে মন্দভাগ গ্রামে অ্যামবুশ পেতে বসে থাকলেন পুরো দলের সাথে। আধঘণ্টা পরই দেখা যায় পাকিস্তানের সেনাবাহিনীর লোকেরা ট্রলির দুই পাশ দিয়ে পাহারা দিতে দিচ্ছিল। ট্রলি দুটি মারাত্মক অস্ত্রশস্ত্রে সজ্জিত দিল। মুক্তিযোদ্ধারা এসএমজি, এলএমজির সাহায্যে শত্রুর ওপর অতর্কিতে গুলি ছুড়তে থাকনে। এতে কয়েকজন পাকিস্তানি সেনা সঙ্গে সঙ্গে পড়ে গেল। বাকি পাকিস্তানি সেনারা ট্রলির ওপাশে পজিশন নিয়ে মুক্তিযোদ্ধাদের ওপর গুলি ছুড়তে থাকল। মুক্তিযোদ্ধারাও রকেট লঞ্চারের সাহায্যে ট্রলির ওপর আঘাত হানে। ট্রলির অস্ত্রশস্ত্র ধ্বংস করে দেওয়া হয়। পরবর্তীতে পাকিস্তানি সেনারা পালিয়ে যাওয়ার পর হুমায়ুন কবীর চৌধুরী কয়েকজন মুক্তিযোদ্ধাকে নিয়ে ঘটনাস্থলে গিয়ে ভাঙাচোরা অনেক অস্ত্রের মধ্যে কিছু ভালো অস্ত্র পান।
জন রকফেলার

জন ডেভিসন রকফেলার (ইংরেজি: John Davison Rockefeller) (জন্ম: ৮ই জুলাই, ১৮৩৯–মৃত্যু: ২৩শে মে, ১৯৩৭) বিখ্যাত মার্কিন তেল শিল্পস্থপতি, উদ্যোক্তা ও জনদরদী। তিনি "স্ট্যান্ডার্ড অয়েল কোম্পানি" প্রতিষ্ঠা করেন। তিনি প্রথম আমেরিকান হিসেবে ১ বিলিয়ন ডলার সম্পত্তির মালিকানা লাভ করেন। তিনি সর্বকালের সবচেয়ে ধনী আমেরিকান হিসেবে বিবেচিত হন।
শিশু

শিশু () ভূমিষ্ঠকালীন ব্যক্তির প্রাথমিক রূপ। যে এখনও যৌবনপ্রাপ্ত হয় নাই কিংবা বয়ঃসন্ধিক্ষণে প্রবেশ করেনি সে শিশু হিসেবে সমাজ কিংবা রাষ্ট্রে চিহ্নিত হয়ে আছে। কখনো কখনো অনাগত সন্তান অর্থাৎ যে সন্তান এখনো ভূমিষ্ঠ হয় নাই বা মায়ের গর্ভে অবস্থান করছে সেও শিশুরূপে পরিগণিত হয়ে থাকে। একজন ব্যক্তি তার পিতা-মাতার কাছে সবসময়ই সন্তান বা শিশু হিসেবে চিহ্নিত হয়ে থাকেন। তবে, নির্দিষ্ট সময়, স্থান অথবা ঘটনার প্রেক্ষিতে শিশুসুলভ আচরণ বা ষাট বছরের শিশু শব্দগুচ্ছেরও প্রয়োগ হয়ে থাকে। জীববিজ্ঞানের ভাষায় - মনুষ্য সন্তানের জন্ম এবং বয়ঃসন্ধির মধ্যবর্তী পর্যায়ের রূপ হচ্ছে শিশু। চিকিৎসাশাস্ত্রের সংজ্ঞানুযায়ী মায়ের মাতৃগর্ভে ভ্রুণ আকারে অ-ভূমিষ্ঠ সন্তানই শিশু।
বৈবাহিক জীবনে কোন ব্যক্তির যদি পূর্বের সংসারে সন্তান থাকে তাহলে নুতন সংসারে ভূমিষ্ঠ শিশুটি একে-অপরের সৎভাই বা সৎবোন হিসেবে আখ্যায়িত হয়। বাবা-মা উভয়ের মৃত্যুজনিত কারণে শিশু অনাথ হিসেবে সমাজে বেড়ে উঠে।
শিক্ষার সুযোগ লাভ করা শিশুর অন্যতম মৌলিক অধিকার। অধিকাংশ দেশেই সামাজিক দায়-দায়িত্বের অংশরূপে এবং পিতামাতাের দিকনির্দেশনায় কিংবা রাষ্ট্রের বাধ্যতামূলক শিক্ষানীতির আলোকে শিশুরা বিদ্যালয় গমন করে। এছাড়াও, ক্ষুদে শিশুরা কিন্ডারগার্টেনের প্লে-গ্রুপে আনন্দ ও খেলার ছলে শিক্ষাগ্রহণ করে শৈশবকালীন প্রাথমিক শিক্ষাকে আলোকিত ও আনন্দময় করে তুলে। কিন্তু অনুন্নত দেশ বা পশ্চাদমূখী দেশে মাঝেমাঝে কিংবা প্রায়শঃই মাতা-পিতার সাথে শ্রমকার্যে অংশগ্রহণ করে অর্থ উপার্জনে জড়িয়ে পড়তে হয়। অথবা যুদ্ধে অংশ নিতে হয়।
ক্রমবর্ধমান জনসংখ্যা নিয়ন্ত্রণের লক্ষ্যে চীনা সরকার কিছু দম্পতির উপর এক-সন্তান নীতির প্রচলন ও জোরপূর্বক প্রয়োগ ঘটায়। চীনা কর্তৃপক্ষ আনুষ্ঠানিকভাবে "পরিবার পরিকল্পনা নীতি" নামে এটি জনসমক্ষে প্রচার করে। এ নীতি গ্রহণের ফলে চীনে বৈপ্লবিক পরিবর্তন ঘটে এবং ব্যাপক সাফল্য ও সাড়া পড়ে যায়। কিন্তু এ নীতির আওতায় জোরপূর্বক গর্ভপাত ও বন্ধ্যাত্বকরণের ফলে ব্যাপক সমালোচনারও জন্ম দেয় সরকার। অপরিকল্পিতভাবে গর্ভধারণের ফলে শাস্তিস্বরূপ জরিমানাসহ জোরপূর্বক গর্ভপাত ও বন্ধ্যাত্বকরণের পাশাপাশি ১০ বছরের জন্যে কারাগারে প্রেরণের জন্যে আইন প্রয়োগের সিদ্ধান্ত নেয়া হয়। এছাড়াও কোন কারণে শিশু জন্মগ্রহণ করলে তার জীবিতকাল পর্যন্ত প্রতিদিনের জন্যে জরিমানাও ধার্য্য করা হয়।
সরকারীভাবে শহুরে বসবাসরত বিবাহিত দম্পতির জন্য একাধিক শিশু জন্মের উপর নিষেধাজ্ঞা আরোপ করা হয়। দম্পতিকে একটিমাত্র শিশু জন্মানোর জন্য আইন প্রণয়ন করা হয়। তবে কিছু ক্ষেত্রে বিশেষ করে জাতিগত সংখ্যালঘু সম্প্রদায়, গ্রাম্য দম্পতি এর ব্যতিক্রম রয়েছে।
ষোড়শ শতকের শুরুতে ইংল্যান্ডে মানুষের গড় আয়ু ছিল মাত্র ৩৫ বছর। এর প্রধান কারণ ছিল জন্মগ্রহণকারী দুই-তৃতীয়াংশ শিশু ৪ বছর বয়সের পূর্বে মৃত্যুর কোলে ঢলে পড়তো। কিন্তু শিল্প বিপ্লবের সময়কালে অত্যন্ত নাটকীয়ভাবে শিশুদের গড় আয়ু বৃদ্ধি পেয়েছিল।
জনসংখ্যার সাথে জড়িত স্বাস্থ্য বিশেষজ্ঞগণ জানান, শিশু মৃত্যুর হার ১৯৯০-এর দশক থেকে বেশ কমতে শুরু করে। শুধুমাত্র যুক্তরাষ্ট্রেই ৫ বছরের কমবয়সী শিশু মৃত্যু ৪২% কমে যায়। অন্যদিকে সার্বিয়া এবং মালয়েশিয়ায় এ হার ছিল প্রায় ৭০%।
দারিদ্র-পীড়িত বাংলাদেশে অপুষ্টি স্বাস্থ্য খাতে ব্যাপকভাবে প্রভাব বিস্তার করেছে। অপুষ্টিজনিত কারণে বাংলাদেশের ভবিষ্যৎ প্রজন্ম হিসেবে পরিচিত শিশুরা বিশ্ব ব্যাংকের জরীপে বিশ্বে শীর্ষস্থান দখল করেছে যা মোটেই কাঙ্ক্ষিত নয়। মোট জনগোষ্ঠীর ২৬% অপুষ্টিতে ভুগছে।
৪৬% শিশু মাঝারি থেকে গভীরতর পর্যায়ে ওজনজনিত সমস্যায় ভুগছে। ৫ বছর বয়সের পূর্বেই ৪৩% শিশু মারা যায়। প্রতি পাঁচ শিশুর একজন ভিটামিন এ এবং প্রতি দু'জনের একজন রক্তস্বল্পতাজনিত রোগে ভুগছে।
সন্তান

সন্তান, সন্ততি বা অপত্য বলতে কোনো নবসৃষ্ট জীবকে বোঝায়। যৌন বা অযৌন প্রজননের মাধ্যমে সন্তানের প্রসব হয়। একইসঙ্গে একাধিক সন্তানের প্রসব হতে পারে (যেমন তা দেওয়া একাধিক ডিম থেকে মুরগির ছানার জন্ম), কিংবা সময়ের সঙ্গে একাধিক সন্তানের প্রজনন হতে পারে (যেমন বাচ্চা মৌমাছি)। যৌনমিলন, কৃত্রিম পরিনিষেক বা ক্লোনিঙের পর সন্তান প্রসব হয়।
মানব পুরুষ সন্তানকে পুত্র বা ছেলে ও স্ত্রী-সন্তানকে কন্যা, দুহিতা বা মেয়ে বলে। মানব সন্তানের সন্তানকে "নাতি" (পুং) বা "নাতনি" (স্ত্রী) বলে, পুত্রের সন্তানকে "পৌত্র" (পুং) বা "পৌত্রী" (স্ত্রী) এবং কন্যার সন্তানকে "দৌহিত্র" (পুং) বা "দৌহিত্রী" (স্ত্রী) বলে। মানব সন্তানের সন্তানের সন্তানকে "প্রপৌত্র" (পুং) বা "প্রপৌত্রী" (স্ত্রী) বলে।
কোনো সন্তানের মধ্যে পিতা ও মাতা উভয়ের বংশাণু রয়েছে। প্রত্যেক সন্তানের মধ্যে একাধিক বংশাণু রয়েছে, আর প্রত্যেক বংশাণুতে কোনো নির্দিষ্ট কর্ম ও বৈশিষ্ট্যের জন্য কোডিং করা থাকে। পিতা ও মাতা উভয়ই সমানভাবে তাদের সন্তানের জিনোটাইপে অবদান রাখে, আর সেখানে গ্যামেটগুলো একত্রিত হয় ও গঠন করে।
পেশা

পেশা হচ্ছে কোন ব্যক্তির নির্দিষ্ট বিষয়ে প্রশিক্ষণ গ্রহণ পরবর্তী জীবন-জীবিকা নির্বাহের জন্য চাকরি 
এর মাধ্যমে তিনি অর্থ উপার্জন করেন বা জীবিকা নির্বাহ করেন। সাধারণ জনগণ প্রায়শঃই তাদের কর্মকাণ্ডের ফলে অনেক ধরনের শিক্ষালাভ করতে পারেন। শিক্ষক, আইনজীবী, প্রযুক্তিবিদ পেশাদারীত্বের অনন্য উদাহরণ।
সাধারণতঃ শিক্ষামূলক বৃত্তি বা পেশা হিসেবে তিন ধরনের পেশা - ধর্মতত্ত্ব, ঔষধ এবং আইন বিদ্যমান। পেশা হিসেবে চিহ্নিতকরণের জন্য নিম্নোক্ত প্রধান শর্তাবলী পূরণ করতে হয় -
বিশ্বে বিভিন্ন পেশায় কর্মরত রয়েছেন সমাজের অনেক ব্যক্তি। তাদের তালিকা নিম্নরূপঃ-
ডারউইনিয়াস

ডারউইনিয়াস () ইয়োসিন যুগে বসবাসকারী এবং পরবর্তীতে বিলুপ্ত হয়ে যাওয়া প্রাইমেটদের একটি গণ। এটি প্রাইমেট বর্গের "অ্যাডাপিফর্মিস" অববর্গের অন্তর্ভুক্ত। এখন পর্যন্ত এ গণের একটিমাত্র সদস্যের জীবাশ্ম আবিষ্কৃত হয়েছে যার প্রজাতির দ্বিপদী নাম "Darwinius masillae"। ৪ কোটি ৭০ লক্ষ বছরের পুরনো এই জীবাশ্মের ডাকনাম দেয়া হয়েছে ইডা।
ইডার জীবাশ্ম আবিষ্কৃত হয়েছিল জার্মানির ফ্রাংকফুর্ট থেকে মাত্র ৩৫ কিলোমিটার দক্ষিণপূর্বে অবস্থিত মেসেল নামক গ্রামের নিকটে অবস্থিত একটি মাটির গর্ত থেকে ১৯৮৩ সালে। গর্তটির নাম মেসেল মৃত্তিকাগহ্বর। শৌখিন জীবাশ্ম সংগ্রাহকরা এটি খুঁজে পাওয়ার পর দুটি আলাদা আলাদা পাতে প্রোথিত করে আলাদাভাবে বিক্রি করে দিয়েছিল। ২০০৭ সালে দুটি পাত ক্রয় করে বিজ্ঞানীরা জীবাশ্মটি পুনরায় একত্রিত করেন। জীবাশ্মটি একটি কিশোরীর, লেজ বাদ দিয়ে যার কেবল মাথা ও দেহের দৈর্ঘ্য ৫৮ সেন্টিমিটার, লেজের দৈর্ঘ্য আবার ২৪ সেমি। ধারণা করা হচ্ছে প্রাপ্ত বয়স্ক হওয়া পর্যন্ত বেঁচে থাকলে ইডার দেহ আরও ১৫-২০% বৃদ্ধি মতো।
'প্রাকৃতিক নির্বাচনের মাধ্যমে বিবর্তন' তত্ত্বের প্রস্তাবক চার্লস ডারউইনের ২০০তম জন্মবার্ষিকীতে ডারউইনের সম্মানেই এই প্রজাতির গণের নামকরণ করা হয়। আর প্রজাতির নাম রাখা হয় যে গর্ত থেকে জীবাশ্মটি উদ্ধার করা হয়েছে সেই মেসেল গর্তের নামে- মাসিলাই। প্রথমে একে দেখতে বর্তমান লেমুরের খুব কাছাকাছি মনে হয়েছিল যদিও পরবর্তীকালে লেমুরসহ সকল প্রোসিমিয়ানদের সাথে তার বেশ কিছু বৈসাদৃশ্যও চিহ্নিত করা হয়।
জীবাশ্ম সম্পর্কিত গবেষণাপত্রের লেখকরা ডারউইনিয়াস গণকে প্রাইমেট বর্গের Notharctidae পরিবার এবং Cercamoniinae উপপরিবারের অন্তর্ভুক্ত করেন যা থেকে বোঝা যায়, তারা মনে করছেন জীবাশ্মটিতে প্রোসিমিয়ান এবং সিমিয়ান (বা অ্যানথ্রোপয়েড) উভয়ের বৈশিষ্ট্যের এক ধরনের সংমিশ্রণ আছে। সে হিসেবে একে মানব বিবর্তনের ইতিহাসে একটি অবস্থান্তরকালীন জীবাশ্ম হিসেবে চিহ্নিত করা যায় যাকে সাধারণ্যে অনেক সময় মিসিং লিংক বলে যাকা হয়, যদিও বিজ্ঞানীরা 'মিসিং লিংক' শব্দটির ব্যবহারকে নিরুৎসাহিত করেন। অনেক বিজ্ঞানী অবশ্য ইডাকে মানুষের সরাসরি পূর্বপুরুষ হিসেবে চিহ্নিত করাকে সমর্থন করেননি।
জীবাশ্মটিকে পুঙ্খানুপুঙ্খ ভাবে গবেষণা না করেই অতিরিক্ত প্রচার করায় অসন্তোষ জ্ঞাপন করেছেন অনেক বিজ্ঞানী। তাদের মতে মিডিয়ায় এতো ফলাওভাবে প্রচার করার আগে বিজ্ঞানীদের আরও সূক্ষ্ণ বিশ্লেষণ ও আলোচনার প্রয়োজন ছিল।
মইনুল হোসেন চৌধুরী

মেজর জেনারেল মইনুল হোসেন চৌধুরী (জন্ম: ১৯৪৩, সিলেট - মৃত্যু: ১০ অক্টোবর ২০১০ ) বাংলাদেশের স্বাধীনতা যুদ্ধের একজন মুক্তিযোদ্ধা। স্বাধীনতা যুদ্ধে তার অবদানের জন্য বাংলাদেশ সরকার তাকে বীর বিক্রম উপাধি প্রদান করে।
মইনুল হোসেন চৌধুরীর জন্ম সিলেটের গোলাপগঞ্জে। তার পৈত্রিক নিবাস সিলেট জেলার বালাগঞ্জ উপজেলার শিওরখাল গ্রামে। তার বাবার নাম নূরুল হোসেন চৌধুরী এবং মায়ের নাম রিজিয়া খাতুন চৌধুরী। তার স্ত্রী রুবি চৌধুরী, ছেলে আসিফ চৌধুরী ও মেয়ে আম্বেরিন চৌধুরী।
মইনুল হোসেন চৌধুরী পাকিস্তান সেনাবাহিনীতে চাকরি করতেন। ১৯৭১ সালে মেজর হিসেবে দ্বিতীয় ইস্টবেঙ্গল রেজিমেন্টে কর্মরত ছিলেন। তখন এই রেজিমেন্টের অবস্থান ছিল জয়দেবপুরে। ১৯ মার্চ জয়দেবপুরে সংঘটিত প্রথম সশস্ত্র প্রতিরোধের ইতিহাসে তিনি প্রথম ব্যক্তি যিনি বাঙালীদের ওপর গুলি চালাতে পাকিস্তানি কর্তৃপক্ষের দেওয়া নির্দেশ সরাসরি অমান্য করেন। ২৫ মার্চের পর এই জয়দেবপুর থেকেই পাকিস্তান সেনাবাহিনীর বিরুদ্ধে বিদ্রোহ করে বাঙালী সৈন্যদের নিয়ে যুদ্ধে যোগ দেন। কামালপুরসহ আরও কয়েক স্থানে তিনি যুদ্ধ করেন। মইনুল হোসেন চৌধুরী মেজর জেনারেল হিসেবে বাংলাদেশ সেনাবাহিনী থেকে অবসর নেন। সেনাবাহিনীতে চাকরিরত থাকাকালে প্রেষণে বিভিন্ন দেশে রাষ্ট্রদূত ও হাইকমিশনার হিসেবে দায়িত্ব পালন করেন। ২০০১ সালে তত্ত্বাবধায়ক সরকারের উপদেষ্টা হন।
১৯৭১ সালের ১ ডিসেম্বর-৩ ডিসেম্বর ব্রাহ্মণবাড়িয়া জেলার আখাউড়া উপজেলায় কুয়াশাচ্ছন্ন শীতের রাতে মইনুল হোসেন চৌধুরী ও তার সহযোদ্ধারা একটি গাছের নিচে দাঁড়িয়ে ছিলেন। কয়েক মাস আগে মাত্র ঘণ্টা দুয়েকের যুদ্ধে প্রায় ৩৫ জন সহযোদ্ধাকে নিজ চোখের সামনে শহীদ হতে দেখেন। আগে ঠিক করা ছিল, মিত্রবাহিনীর গোলন্দাজ দল ঠিক রাত ১১টা ৪৫ মিনিটে পাকিস্তান সেনাবাহিনীর অবস্থানে গোলাবর্ষণ শুরু করবে। চারদিকের নৈঃশব্দ্য ভেঙে ঠিক সময়ে গোলাবর্ষণ শুরু হলো। গোলাবর্ষণের প্রচণ্ডতা এমন যে, অনেক দূরে অবস্থানরত মুক্তিযোদ্ধাদের পায়ের নিচের মাটি কাঁপছিল। মইনুল হোসেন চৌধুরী তার সহযোদ্ধাদের এগিয়ে যাওয়ার নির্দেশ দিলেন। তার নির্দেশ পেয়ে মুক্তিযোদ্ধারা দ্রুত এগিয়ে যেতে থাকলেন। শত্রু পাকিস্তান সেনাবাহিনীকে হটিয়ে তিতাস নদীর পার, মুকুন্দপুর, সিংগাইর বিল আর আজমপুর মুক্ত করা তাঁদের লক্ষ্য ছিল। তারা পাকিস্তান সেনাবাহিনীর অবস্থানের কাছাকাছি (আনুমানিক ৪০০ মিটার দূরে) হওয়া মাত্র পূর্বপরিকল্পনা অনুসারে তাঁদের দূরপাল্লার কামানের গোলাবর্ষণ বন্ধ হয়ে গেল। এরপর দুই পক্ষের মেশিনগান ও রাইফেলের অবিরাম গোলাগুলি শুরু হলো। প্রকৃতপক্ষে কুয়াশায় ঢাকা সেই রাতে যুদ্ধ পরিচালনা অত্যন্ত কঠিন ছিল। ভোরের ঠিক পূর্ব মুহূর্তে পাকিস্তানি সেনাদের তুমুল পাল্টা আক্রমণ শুরু হয়। পাকিস্তান সেনাবাহিনীর পক্ষে যুদ্ধরত তাদের দুর্ধর্ষ প্রকৃতির প্রসিদ্ধ পাঠান রেজিমেন্ট-১২ ফ্রন্টিয়ার ফোর্স, এর সঙ্গে তাদের ভারী কামানের গোলাবর্ষণ। পাকিস্তান বিমানবাহিনীর দুটি স্যাবর জেটও মুক্তিযোদ্ধাদের অবস্থানে গোলা ফেলতে থাকল। সব মিলে প্রচণ্ড পাল্টা আক্রমণ। মইনুল হোসেন চৌধুরী এতে বিচলিত হলেন না। সাহসিকতার সঙ্গে তিনি যুদ্ধে নেতৃত্ব দিতে থাকলেন। সারা দিন যুদ্ধ চলল। একের পর এক পাল্টা আক্রমণ চালিয়েও পাকিস্তানিরা সফল হতে পারল না। মইনুল হোসেন চৌধুরীর নেতৃত্বে মুক্তিযোদ্ধারা সাহসিকতার সঙ্গে পাকিস্তানি আক্রমণ মোকাবিলা করে এগিয়ে যেতে থাকেন। পরদিন পাকিস্তানি সেনারা সেখান থেকে ব্রাহ্মণবাড়িয়ার দিকে পালিয়ে যায়।
মার্থা ওয়াশিংটন

মার্থা ড্যানড্রিজ কাস্টিস ওয়াশিংটন (ইংরেজি:Martha Dandridge Custis Washington) (জন্ম: জুন ২, ১৭৩১; মৃত্যু: মে ২২, ১৮০২) মার্কিন যুক্তরাষ্ট্রের প্রথম প্রেসিডেন্ট জর্জ ওয়াশিংটনের সহধর্মণী এবং প্রথম ফার্স্ট লেডি। তিনি "লেডি ওয়াশিংটন" নামে বেশি পরিচিত।
Martha wasingtong at the first Lady white house.
মিশেল ওবামা

মিশেল লভান রবিনসন ওবামা (জন্ম: জানুয়ারি ১৭, ১৯৬৪) হলেন একজন আমেরিকান আইনজীবী ও লেখক, যিনি ২০০৯ থেকে ২০১৭ সাল পর্যন্ত মার্কিন যুক্তরাষ্ট্রের ফার্স্ট লেডি ছিলেন। তিনি যুক্তরাষ্ট্রের ৪৪তম ও সাবেক প্রেসিডেন্ট বারাক ওবামার সহধর্মিণী এবং যুক্তরাষ্ট্রের প্রথম আফ্রিকান-আমেরিকান ফার্স্ট লেডি। ইলিনয় অঙ্গরাজ্যের অন্তর্ভুক্ত শিকাগোর উত্তরাংশে বেড়ে ওঠা মিশেল ওবামা প্রিন্সটন বিশ্ববিদ্যালয় ও হার্ভার্ড ল স্কুল থেকে গ্রাজুয়েশন সম্পন্ন করেন। কর্মজীবনের শুরুতে তিনি সিলডি অস্টিন নামক একটি আইন সংস্থায় কর্মরত ছিলেন যেখানে প্রথমবার বারাক ওবামার সাথে তার পরিচয় ঘটে। পরবর্তীকালে তিনি শিকাগো বিশ্ববিদ্যালয়ের অ‍্যাসোসিয়েট ডীন অব স্টুডেন্ট সার্ভিস এবং শিকাগো মেডিকেল বিশ্ববিদ্যালয়ের ভাইস প্রেসিডেন্ট ফর কমিউনিটি অ‍্যান্ড এক্সটার্নাল অ্যাফেয়ার্স পদেও কর্মরত ছিলেন। ১৯৯২ সালে বারাক ওবামা ও মিশেল ওবামা বিবাহ বন্ধনে আবদ্ধ হন এবং এই দম্পতির দুই সন্তান আছে।
মিশেল লভান রবিনসন ১৭ জানুয়ারি ১৯৬৪ শিকাগোয় জন্মগ্রহণ করেন।